amanoisuno/poetBack huggingface dataset:
山園 王績 
幽人養性靈，長嘯坐山扃。二月蘭心紫，三春柳色青。捲簾看水石，開牖望園亭。琴曲唯留古，書名半是經。風煙長入詠，几杖悉爲銘。切直平生盡，何爲勞是形？（按：《文獻通考·經籍考》引《周氏涉筆》錄「琴曲唯留古，書多半是經」二句，《全唐詩》卷三七收入。）。
春日還莊 王績 
居人姓仲長，端坐悅年光。地形疑谷口，川勢似河陽。傍山移草石，橫渠種稻粱。滋蘭依舊畹，接菓著新行。自持茅作屋，無用杏爲梁。蓬埋張仲徑，藜破管寧牀。浴蠶溫織室，分蜂煖蜜房。竹密連堦暗，花飛滿宅香。坐棠思邵伯，看柳憶嵇康。自得終焉趣，無論懷故鄉。
尋苗道士山居 王績 
抱琴欲隱去，杖策訪幽潛。青溪無限曲，丹障幾重簾。水聲全繞砌，樹影半橫檐。甑塵炊暫拂，鑪香盡更添。短茅新縛薦，細藋始編簷。寫咒桃爲板，題經竹作籤。紫文千歲蝠，丹書五月蟾。三山今近遠，飛路幸相兼。
端坐詠思 王績 
張衡賦《四愁》，梁鴻歌《五噫》。慷慨□□□，憔悴將焉如？紛吾獨無悶，高臥喜閒居。世途何足數，人事本來虛。三王無定策，五帝有殘書。咄嗟建城市，倏忽觀丘墟。明治若不足，昏暴常有餘。寄言忘懷者，歸來任卷舒。（按：《野客叢書》卷二十錄「咄嗟建城市」一句。）。
山中採藥 王績 
採藥北巖陰，乘興獨幽尋。澗尾泉恆細，山腰溪轉深。石橫疑路斷，雲暗覺峰沉。薄暮歸來去，松丘橫夜琴。
晚秋夜坐 王績 
園亭物候奇，舒嘯樂無爲。芰荷高出岸，楊柳下敧池。蟬噪黏遠舉，魚驚鉤暫移。
在邊三首 一 王績 
客行秋未歸，蕭索意多違。雁門霜雪苦，龍城冠蓋稀。穹廬還作室，短褐更爲衣。自憐書信斷，空瞻鴻雁飛。
在邊三首 二 王績 
羈旅滯胡中，思歸道路窮。猶擎蘇武節，尚抱李陵弓。漠北平無樹，關南迥有風。長安知遠近，徒想灞池東。。
在邊三首 三 王績 
昔歲銜王命，今秋獨未旋。節毛風落盡，衣袖雪霑鮮。瀚海平連地，狼山峻入天。何當携侍子，相逐拜甘泉。
冬夜載酒於鄉館尋崔使君善爲 王績 
思君夜漸闌，載酒一相看。野館含煙冷，山衣犯雪寒。停車聊捧袂，倒屣共臨盤。今夕山陰賞，誰知逢道安。
讀《真隱傳》見披裘公及漢濱老父因題四韻 王績 
被褐延陵逕，耕田漢水陰。由來驩擊壤，何處視遺金？季子停驂謝，張溫下道尋。
性不好治產興後言懷 王績 
自有人間分，何須郭外田？和光遊聚落，獨興入山泉。河曲編蕭坐，靈臺結絮眠。還應多藏客，辛苦沒殘年。
山家夏日九首 一 王績 
寂寞坐山家，蕭條翫物華。樹奇（李抄本作「倚」）全擁石，蒲長半侵砂。池光連壁動，日影對窗斜。石榴兼布葉，金䔲唯作花。落藤斜引蔓，伏筍暗抽芽。高臥長無客，方知人事賒。
山家夏日九首 二 王績 
隱士長松壑，先生孤竹丘。溪深常抱凍，磵冷鎮含秋。九春寧解褐，五月自披裘。誰信湯年旱，山燋金石流？。
山家夏日九首 三 王績 
山中舊可安，無處不盤桓。嶺澁攀藤易，巖崎策杖難。藥供無限食，石起自然壇。樹密簷偏冷，泉深階鎮寒。松根聊入釀，竹實試調丹。孔淳書數帙，朝朝還自看。
山家夏日九首 四 王績 
巖居何啻好，野性本規閒。青松生戶側，奔泉湧砌間。老父循渾沌，稚子服斒斕。自得爲巢許，無勞買却山。
山家夏日九首 五 王績 
追涼剩不歸，高臥隱松闈。野竹欄堦種，巖花入戶飛。磵幽人路斷，山曠鳥啼稀。不特嫌周粟，時時須采薇。
山家夏日九首 六 王績 
山人（李抄本作「中」）有敝廬，竹樹近扶疎。傍巖開竈井，橫磵引庭除。障子遊仙畫，屏風章草書。誰言非面俗，更欲賦《閒居》。
山家夏日九首 七 王績 
幽居枕廣川，長望鬱芊芊。北巖採樵路，東坡種藥田。磵泉通院井，山氣雜廚煙。向夕林庭曠，蕭條鳴一弦。
山家夏日九首 八 王績 
山居自可安，樂道不爲難。甲乙題書卷，梧桐數藥丸。樹陰連戶靜，泉影度窗寒。抱琴聊倚石，高眠風自彈。
山家夏日九首 九 王績 
避暑長巖東，蕭條趣不窮。密藤成斗帳，疎樹即簷櫳。槿花礙前浦，荷香欄上風。寄言覆苔客，無事菓園中。。
洛水南看漢王馬射 王績 
君王馬態驕。蹀躞過河橋。雨息銅街靜，塵飛金埒遙。鐵絲纏箭脚，玉片抱弓腰。日□矜百中，唯看楊柳條。（以上三十九首均見北京圖書館藏清陳氏晚晴軒抄本五卷本《王無功文集》卷二。）。
駕過觀獵 王績 
天廵總禁營，詰旦擁戈城。旗常紛出沒，彀騎鬱縱橫。圍塵千里暗，獵火四山明。獸竭郊原迥，禽殫灌莽平。割鮮同飲至，振旅以休兵。動作威容備，周旋軍令成。金鐃清御道，玉鼓節神行。別有磻溪叟，無日戰逢迎。
山中獨坐自贈 王績 
幽人似不平，獨坐北山楹。攜妻梁處士，別婦許先生。擯俗勞長歎，尋山倦遠行。空山斜照落，古樹寒煙生。解組陶元亮，辭家向子平。是非何處在？潭泊苦縱橫。
自答 王績 
公子澹無爲，非關懷□移。老萊猶[有]（據李抄本補）婦，王霸豈無兒。人世何勞隔，生涯故可知。溪流無限水，樹長自然枝。竹林橫□□，梧桐倚惠施。楊朱那早計，煩此泣途歧。
過鄭處士山莊二首 一 王績 
鑿溪南浦曲，栽援北巖阿。野膳調藜荏，山依緝薜蘿。釣潭因舊迹，樵路起新歌。欲知幽賞處，青青松桂多。。
過鄭處士山莊二首 二 王績 
僻處開三徑，幽居無四隣。橫文彪子褥，碎點鹿胎巾。斷籬栖夜雉，荒砌起朝麕。薄暮東溪上，猶言在渭濱。
病後醮宅 王績 
公幹苦沉綿，居山畏不延。白驢迎蒯子，青牛下葛仙。度符南竈曲，寫咒北階前。龍行初禁火，鳥步即凌煙。淨席三天坐，香鑪五帝筵。埋沙禳疫氣，鎮石禦兇年。鬼用泥爲壁，神將紙作錢。山精愁鏡厭，野魅怯燈然。今日揚雄宅，應堪草《太玄》。
過鄉學 王績 
杖蔾尋學舍，摳衣向講堂。杏壇花正落，槐市葉新長。聚徒疑魯國，遊人即鄭鄉。先生坐不議，弟子入成行。邴元（韓理洲云應作「邴原」）供灑埽，劉俊脫衣裳。組帶填中塾，青衿溢下庠。佩猳情已變，術蟻藝應光。寄語安眠者，無爲糞二墻。
春莊酒後 王績 
郊扉乘曉闢，山醖及年開。柏葉投新釀，松花潑舊醅。野妻臨甕倚，村竪捧瓶來。竹瘤還作杓，樹癭即成盃。北潭因醉往，南畝帶星迴。
題酒店樓壁絕句八首 一 王績 
欲識幽人伴，非是俗情量。有業開屠肆，無名坐餅行。。
題酒店樓壁絕句八首 二 王績 
或問遊人道，那能獨步憂？飲時含救藥，醉罷不能愁。
題酒店樓壁絕句八首 三 王績 
仲任書卷盡，平君（韓理洲疑爲「君平」之倒文，即嚴君平）不（韓校改爲「卜」）數充。相逢何以慰？細酌對春風。（按：《全唐詩》卷三七收入其一、其二、其三、其六、其七等五首，題作《過酒家五首》。）。
山中避暑 王績 
幽人自可憐，避暑更蕭然。片雲堪度雨，小樹即生煙。巖雪頻經夏，溪冰定幾年？橫階看臥石，隔牖聽飛泉。地使炎涼變，人疑歲序遷。詎知來遁俗，更似得逃年。
圍碁 王績 
飽食端居暇，披襟[弈]（奕）思專。雕盤蜃脛飾，帖局象牙緣。裂地四維舉，分麾兩陣前。攢眉思上策，屈指計中權。勁卒衡（韓校疑爲「衝」）圍度，奇軍略地旋。魚鱗張九拒，鶴翅擁三邊。逐征何待應，爭鋒豈厭先。雙關防易斷，隻眼畏難全。將驕多受辱，敵恥屢摧堅。驟覩成爲敗，頻看絕更連。許知愁越復，恤弱貴邢遷。誹俗韋弘嗣，邀名葛稚川。分陰雖可重，小道詎宜捐？相公摧屐日，樵客爛柯年。唐堯猶不棄，孔父尚稱賢。博術存書錄，壺經著禮篇。寄言陸士衡，無嗤王仲宣。（按：《韻語陽秋》卷十七、《全唐詩》卷三七收「全」、「邊」二韻，題作《圍棋長篇》。）。
詠隱 王績 
獨有幽棲趣，能令俗網賒。耕夫田作業，巢叟樹爲家。晚令柔殘黍，春園掃落花。恝然乘興往，何必御雲車？。
春夜過翟處士正師飲酒醉後自問答二首 一 王績 
樽酒泛流霞，相將臨歲華。酣歌吹樹葉，醉舞拂燈花。對飲情何已，思歸月漸斜。
春夜過翟處士正師飲酒醉後自問答二首 二 王績 
春來物候妍，夜飲但留連。晚鎗交鬢側，殘樽倚膝前。縱橫抱琴舞，狼籍枕書眠。解酲須及曙，路遠莫言旋。
被舉應徵別鄉中故人 王績 
皇明照區域，帝思屬風雲。燒山出隱士，治道送徵君。自惟[蓬]（逢）艾影，叨名蘭桂芬。使君留白璧，天子降玄纁。山鷄終失望，野鹿暫辭羣。川氣含丹日，鄉煙間白雲。停驂無以贈，握管遂成文。（按：祝尚書《〈全唐詩〉小補》云宋潘自牧《記纂淵海》卷六九引「自惟蓬艾影，叨名蘭桂芳」二句。）。
同蔡學士君知詠雲 王績 
固陽陰正密，侍族□方和。巫山臣作賦，汾水帝爲歌。繪色還成錦，輕飛更作羅。
贈山居黃道士 王績 
潔身何必是，避俗豈能全？動息都無隔，浮沉最可憐。嵇山《高士傳》，莊叟《讓王篇》。逃名遂得志，□□若爲傳？。
新園旦坐 王績 
林宅資餘搆，園亭今創營。［接梨過半箸］（據李抄本補），從此近全生。鑿沼三泉漏，爲山九仞成。草香羅戶穴，茅茹結簷楹。松栽一當伴，柳種五爲名。獨對三春酌，無人來共傾。
閱家書 王績 
張氏前鈔本，班家舊賜餘。尚應千許帙，何啻五盈車。縫悉龜文印，題皆龍爪書。牙籤過半在，玉軸已全疎。蘖繫防黏蠹，芸香辟紙魚。下帷堪發憤，閉戶足爲儲。爲向揚雄說，無勞羨石渠。
九月九日 王績 
九日重陽節，三秋季月殘。菊花催晚［氣］（據《古今歲時雜詠》補），萸房避早寒。霜濃鷹擊遠，霧重雁飛難。誰憶龍山外，蕭條邊興闌？（按：《古今歲時雜詠》卷三十三以此詩爲崔善爲作，《全唐詩》卷八八二據以收入。今移正重收。）。
登隴坂二首 一 王績 
客行登隴坂，長望一思歸。地險關山密，天平鴻雁稀。轉蓬無定去，驚葉但知飛。目極征途遠，勞情歌《式微》。
登隴坂二首 二 王績 
隴坂三秦望，遊人萬里悲。何關嗚咽水，自是斷腸時。風高黃葉散，日下白雲滋。悵望東飛翼，憂來不自持。。
遊山寺 王績 
赤城仙觀啓，青山梵宇裁。中天疏寶座，半景出香臺。雁翼金橋轉，魚鱗石道迴。經文連樹刻，仙影對巖開。別有迷方者，終慙無礙才。摳衣祇杖錫，斂袂謁浮盃。暫識𡺸闍嶺，聯詢劫燼灰。持花龍女至，獻菓象王來。講坐真乘闡，談筵外法催。方希除八難，從此滌三災。
觀石壁諸龕禮拜成詠 王績 
萬里疏煙壁，千龕對日宮。瞻顏猶不暇，合掌更難窮。嶺路橫攜斷，山心暗鑿通。真如何處泊？坐費計人功。
久客齋府病歸言志 王績  黄山
君王[邸茅]（據李抄本補）寬，[脩]（行）竹正檀欒。搆山臨下杜，穿渠入上蘭。天人多晏喜，賓宷盛鵷鸞。玉舄鎮花簟，金環□果盤。鬭鷄新市望，走馬章臺看。別有恩光重，恆嗟報答難。沉綿赴漳浦，羈旅別長安。玄渚蘆花白，黃山梨葉丹。故人儻相念，應知歸路寒。
秋園夜坐 王績 
秋來木葉黃，半夜坐林塘。淺溜含新凍，輕雲護早霜。落螢飛未起，驚鳥亂無行。寂寞知何事？東籬菊稍芳。（以上二十八首均見北京圖館藏清陳氏晚晴軒鈔本五卷本《王無功文集》卷三。此本承鄭永曉同志抄示。另參校之李抄本，即東武李氏研錄山房鈔本，轉引自韓理洲同志校點本《王無功文集》）（五卷本會校）。）（按：《王無功文集》五卷本所錄王績詩題，有幾首與《全唐詩》所錄者有較大不同，錄如次：《夜還東溪中口號》，《全唐詩》作《夜還東溪》；《題黃頰山壁》，《全唐詩》作《黃頰山》；《山中別李處士播》，《全唐詩》缺「播」字；《秋夜喜遇姚處士義》，《全唐詩》作《秋夜喜遇王處士》；《過山觀尋蘇道士不見題壁四首》，《全唐詩》作《遊仙四首》；《盧新平宅賦古題得策杖尋隱士》，《全唐詩》僅作《策杖尋隱士》；《裴僕射宅詠妓》，《全唐詩》作《詠妓》。）。
句 王績 
側望卿相門，難入堅如石。（同前卷七四。轉錄自祝尚書《〈全唐詩〉小補》。）。
四言曲池酺飲座銘 陸搢 
羣公酺飲，列坐水湄。花飄翠蓋，葉覆丹帷。俱傾聖酒，爭摛雅詩。下國賤隸，含毫無辭。（《翰林學士集》）（按：此詩署「越王文學陸搢」。越王即李泰，後徙魏王。張步雲《唐代逸詩輯存》收入本詩。）。
五言春日侍宴望海應詔 劉洎 
巨壑觀無際，靈異藴難詳。尋真遊漢武，架石駐秦皇。方丈神仙敻，蓬萊道路長。俱由肆情慾，非爲恤封壃（同「疆」）。何如應順動，鳴鑾事省方。徘徊臨委輸，迢遰極扶桑。滔滔四瀆府，浩浩百川王。浮天還納漢，浴日乍翻光。夷洲曖淑景，有島麗時芳。幸屬滄波謐，欣逢寶化昌。（《翰林學士集》）（按：此詩原署「侍中清苑縣開國男臣劉泊上」，「泊」爲「洎」之誤。張步雲《唐代逸詩輯存》收本詩。）。
五言春日侍宴望海應詔 岑文本 
五材□水流，千流會谷王。委輸綿厚載，朝宗極大荒。浮天納星漢，浴日吐扶桑。奔濤疑疊島，驚浪似浮航。雲撤青丘見，霧卷碧流長。金臺煥霞景，銀闕藻春光。九夷驕巨壑，五輅出遼陽。朝神汎弘舸，鞭石濟飛梁。曜戈威海□，振楫落星芒。幸廁[歌]旅□，極望恧成章。（《翰林學士集》）（按：此詩原署「中書令江陵縣開國子弘文館學士臣岑文本上」。張步雲《唐代逸詩輯存》收此詩。）。
四言曲池酺飲座銘 鄭元璹 
離酺將促，遠就池臺。酒隨歡至，花逐風來。鶴歸波動，魚躍萍開。人生所盛，何過樂哉。（《翰林學士集》）（按：此詩原署「沛公鄭元璹」。張步雲《唐代逸詩輯存》收此詩。）。
四言曲池酺飲座銘 沈叔安 
天地開泰，日月貞明。政教弘闡，至治隆平。三陽應節，百卉舒榮。憓流方外，酺飲上京。（《翰林學士集》）（按：此詩原署「武康公沈叔安」。張步雲《唐代逸詩輯存》收入。）。
五言春日侍宴次望海應詔 高士廉 
玉律應青陽，鸞駕幸春方。篲雲陳罕罼，亘野列旗常。雕弓連月彩，雄劍聚星光。觀兵遼碣上，停驂渤澥傍。浮天既淼淼，浴日復滄滄。水映紅桃色，風飄丹𪱳（疑爲「桂」字）香。蜃結疑樓峙，濤驚似蓋張。三韓沐醇化，四郡竚唯良。深仁苞動植，神武讋遐荒。願草登封禮，簪紱奉周行。（《翰林學士集》）（按：此詩原署「開府儀同三司申國公臣高士廉上」。張步雲《唐代逸詩輯存》收入。）。
五言奉日侍宴望海應詔 鄭仁軌 
御龍稱曩載，仙駕紀前皇。直謂窮遊覽，非爲務省方。大君弘覆燾，禁暴撫遐荒。觀兵臨碣石，極目眺扶桑。周區廓靈府，接漢委歸塘。淼淼經綸闊，悠悠控注長。標空□絕島，跨日起飛梁。銀闕浮朝氣，金臺映晚光。蕩穢符神略，安流表會昌。徒欣奉奇觀，傾蠡詎可量？（《翰林學士集》）（按：此詩原署「左宗衛率府長史弘文館直學士臣鄭仁軌上」。張步雲《唐代逸詩輯存》收入。）。
雜言詩 謝偃 
嘉辰令月歡無極，萬歲千秋樂未央。（見《日本古典文學大系》七三冊收日人藤原公任一○一八年左右纂《和漢朗詠集》卷下《祝》。）（按：題據川口久雄校注引架藏私注本。）。
祀五方用舒和歌 褚亮 
笙歌籥舞屬年韶，鷺鼓鳧鐘展時豫。調露初迎綺春節。承雲遽踐蒼霄馭。（見《唐詩紀事》卷四）（按：《祀五方上帝五郊樂》，《舊唐書》卷三十《音樂志》三云「貞觀中魏徵等作」。《全唐詩》卷三一均收魏徵名下，實誤。《紀事》以此首爲亮作，必有所據，故錄出之。）。
宗廟九德之歌辭 褚亮 
皇祖誕慶，於昭於天。積德斯遠，茂緒攸（一作「攸緒」）先。繼天應曆（一作「維文應曆」），神武弘宣。肇跡嬀水，成功版（一作「坂」）泉。道光覆載，聲穆乾元（一作「吉先」），式備犧象，用潔牲牷。禮終九獻，樂展四懸。神貺景福，遐哉永年。（見中華書局排印本《初學記》卷十三）（按：《全唐詩》卷八八二《補遺》已收此詩，有缺文，故重錄出。注「一作」者，爲《全唐詩》所收本異文。）。
祭太社樂章八首（存目○見《舊唐書》卷三十《音樂志》三）（按：《舊唐書》謂此組詩「貞觀中褚亮等作」。然孰爲亮作，則已無從考詳。詩已收《全唐詩》卷十二，不重錄。） 褚亮 
空。
享太廟樂章十三首（存目○見同書卷三十一《音樂志》四）（按：《舊唐書》謂此組詩「貞觀中魏徵、褚亮等作」。《全唐詩》卷三十一均收魏徵名下，未允。然孰爲亮作，亦無從甄別，姑存目以備考。） 褚亮 
空。
五言早秋[儀鸞殿]侍宴應詔 楊師道 
秋氣灑雲景，高絃韻早風。雕梁尚飛鷰，洛浦未驚鴻。水泛芙蕖影，橋臨芳桂叢。稱觴奉高興，長願比華嵩。（見清末貴陽陳田影刊日本尾張國真福寺藏唐卷子本《翰林學士集》）（按：此詩原署：「中書令駙馬都尉安德郡開國公臣楊師道上」。）。
五言奉和行經破薛舉戰地應詔 楊師道 
鳳紀初膺籙，龍顏昔在田。鳴祠憑隴嶂，召雨竊涇川。受律威丹浦，揚兵震阪泉。止戈基此地，握契硉斯年。六轡乘秋景，三驅被廣壥。凝笳入曉囀，析羽雜風懸。塞雲銜落日，關城帶斷煙。回輿登故壘，駐蹕想荒阡。歲月方悠敻，神功逾赫然。微臣願奉職，導禮翠華前。（同前）（按：此詩原署「太常卿駙馬都尉安德郡開國公臣楊師道上」。張步雲《唐代逸詩輯存》收錄本詩。）。
笙歌（二首） 一 李百藥 
新聲雖自知，舊寵會應移。無令棗下吹，便作一枯枝。
笙歌（二首） 二 李百藥 
爲相雍門歎，當思執燭遊。不惜妾身難再得，方期君壽度千秋。（見中華書局影印本《文苑英華》卷七一李百藥《笙賦》）。
賜李百藥 太宗皇帝李世民 
項棄范增善，紂妬比干才。嗟此二賢沒，余喜得卿來。（《冊府元龜》卷九七《帝王部·禮賢》。此首承陶敏先生錄示。）。
五言悼姜確（題擬） 太宗皇帝李世民 
鑿門初奉衛，伏節始臨戎。振鱗方躍浪，騁翼正凌風。未展六騎術，先虧一簣功。防身不足智，狥命有餘忠。悲驂嘶向路，哀笳咽遠空。淒涼大樹下，流悼滿深衷。（《冊府元龜》卷一四一《帝王部·念良臣》）（按：《全唐詩》卷一錄前八句題作《傷遼東戰亡》。）。
魏徵葬日登凌煙閣賦七言詩（題擬） 太宗皇帝李世民 
勁篠逢霜摧美質，台星失位夭良臣。唯當掩泣雲臺上，空對餘形無復人。（唐王方慶纂《魏鄭公諫錄》卷五）（〖1〗《魏鄭公諫錄》云：「公葬日，勑京官文武九品以上及計吏幷送至開遠門外。太宗幸苑西樓望哭盡哀，令晉王宣勑祭之。太宗因望遠作詩曰〖詩略〗。御撰碑文及挽歌詞，仍親爲書。太宗思之不已，遂登凌煙閣觀其畫，又賦七言詩送靈座焉。其辭曰〖詩略〗。」今按：所引二詩，前一首已收《全唐詩》卷一，所據當爲《初學記》卷十四。後一首失收。）。
五言塞外同賦山夜臨秋以臨爲韻 太宗皇帝李世民 
邊城炎氣沉，塞外涼風侵。三韓駐旌節，九野蹔登臨。水淨霞中色，山高{雨/口}（下半字原卷缺。似爲「雲」字）裏心。浪帷舒百丈，松蓋偃千尋。毀橋猶帶石，目闕尚橫金。煙生遙岸隱，月落半峯陰。連洲（《初學記》卷三「洲」作「山」）驚鳥亂，隔岫斷猿吟。早花初密菊，晚葉未疎林。憑軾望寰宇，流眺極高深。河山非所恃，於焉鑑古今。（見貴陽陳田影刊日本尾張國真福寺舊藏唐卷子本《翰林學士集》）（按：《全唐詩》卷一據《初學記》卷三收入本詩，僅存「煙生遙岸隱」以下四句，爲類書刪節之文，今爲補出全詩。）。
五言延慶殿集同賦花間鳥 太宗皇帝李世民 
露園芳蘂散，風樹□鸎新。啼笑非憂樂，嬌莊復對人。色映枝中錦，歌飛葉裏塵。所嗟非久質，共視歇餘春。（同前）。
五言咏棋（二首） 一 太宗皇帝李世民 
手談標昔美，坐隱逸前良。參差分兩勢，玄素引雙行。捨生非假命，帶死不關傷。方知仙嶺側，爛斧幾寒芳。
五言咏棋（二首） 二 太宗皇帝李世民 
治兵期制勝，裂地不要勳。半死圍中斷，全生節外分。鴈行非假翼，陣氣本無雲。翫此孫吳意，怡神靜俗氛。（同前）（按：以上三首，張步雲《唐代逸詩輯存》收入。）。
贊姚秦三藏羅什法師詩 太宗皇帝李世民 
秦朝朗現聖人星，遠表吾師德至靈。十萬流沙來振錫，三千弟子共翻經。文含金玉知無朽，舌似蘭蓀尚有馨。堪歎逍遙薗裏事，空餘明月草青青。（清陸耀遹《金石續編》卷二十）（按：《金石續編》謂此詩石刻爲正書，在陝西鄠縣。詩後有題記云：「維那僧定瑞、副寺僧祖瞻、祖肹、監寺僧祖□、祖）（曦，正大乙酉歲仲冬望日，主持傳法沙門義金重錄立石。長安樊世亨刊。」正大爲金哀宗年號。既云重錄，當有所自，惜未見更早記載。民國二十二年刊《鄠縣縣志》卷七云：「其石刊舊存草堂寺，今佚。」）。
焚經臺 太宗皇帝李世民 
門徑蕭蕭長綠苔，一回登此一徘徊。青牛謾說函關去，白馬親從印土來。確實是非憑烈焰，要分真僞築高臺。春風也解嫌狼籍，吹盡當年道教灰。（見《四部叢刊初編》影宋本釋法雲《翻譯名義集》卷七「續補譯師」條注。日本《續藏經》本宋釋子昇、如祐輯《禪門諸祖師偈頌》卷下之下稱此詩爲「唐太宗《題白馬寺》」。）（按：《全唐詩》卷七八六以此詩歸無名氏，云「其聲調不類，要是後人妄託。」然此詩徵引甚早。《翻譯名義集》亦非僞妄之書。同卷錄義淨三藏詩，亦初唐時人。恐館臣之意不在聲類，而在此詩有玷太宗之盛德耳。義淨詩亦誤錄。岑仲勉先生《讀全唐詩札記》已斥其妄。初唐七律傳世甚少。故重錄之。）。
缺題讚 太宗皇帝李世民 
功成積劫印紋端，不是南山得恐難。眼覩數重金色潤，手擎一片玉光寒。煉時百火精神透，藏處千年瑩彩完。定果薰脩真秘密，信心莫作等閑看。（見《大正新修大藏經》第五十二冊元釋詳邁撰《辨僞錄》卷五，云出元如意長老《聖旨特建釋迦舍利靈通感通之塔碑文》。《佛祖統紀》卷四五作宋太宗《佛牙讚》。）。
舞劍歌 李靖 
陟崇岡兮望四圍，□□閃□兮斷虹飛，嗟嗟三軍唱凱歸。（見《欽定盤山志》卷一、《日下舊聞考》卷一一六。）（按：顧炎武《金石文字記》卷五《盤山題名》云：「薊州西北三十里盤山上有『李靖舞劍臺，李從簡曾遊』十大字，刻於石。」復引《冊府元龜》謂從簡爲文宗開成初人。又按：《全芳備祖前集》卷十一收李靖「澤蘭多衆芳，妍姿不相匹」爲李德裕詩，已收入《全唐詩》卷四七五。此因二人皆封衛國公而致誤。）。
宿雲門東客院 蕭翼 
路入山西又向（《蘭亭考》作「路更」）西，雨和春雪旋成泥。風吹疊巘雲頭散，月照平湖雁影低。拄杖負書尋遠寺，倩童牽鹿渡深溪。今朝獨宿巖東院，唯聽猿吟與鳥啼。（見《會稽掇英總集》卷六、桑世昌《蘭亭考》卷十。）（〖1〗《蘭亭考》附高似孫跋云：「右蕭翼詩辭不多見，此二詩在雲門作，所謂『拄杖負書』者，正訪蘭亭時也。似孫題。」所云二詩，另一爲《留題雲門》，已收《全唐詩續補遺》卷一。〖2〗同書桑世昌跋：「世昌近於東墅閱高續古校書法名畫，方見此詩及跋。使御史不有此行，烏得是清絕語。故具載之。」〖3〗《六藝之一錄》卷一六○《褉帖類林目錄》著錄蕭翼《題雲門寺詩二首》。）。
赴召 辨才 
雲霄只（疑當作「咫」）尺別松關，禪室空留碧嶂間。縱使朝廷卿相貴，爭如心與白雲閒。（見《古今禪藻集》卷七）。
詠泥 李君武 
椒塗香氣溢，芝封璽文生。色逐梨陽紫，名隨蜀道清。一丸封漢塞，數斗濁秦涇。不分（一作「曉」）高樓妾，特況別離情。（見《十萬卷樓叢書》本皎然《詩式》卷三。參《四友齋叢說》卷二十四。）（按：《詩式》收此詩置隋人間。今考《新唐書》卷七二《宰相世系表》二趙郡李氏東祖房有「君武，蔚州司馬」。其從伯孝端，爲隋獲嘉丞。其子思貞，文明元年自婺州刺史改越州刺史，見《會稽掇英總集》卷十八。因知君武以作唐初人爲是。逯欽立編《先秦漢魏晉南北朝詩》未收此詩。）。
戲賈元遜 王威德 
千具羖䍽皮，唯裁一量靺。（見《歷代笑話集》所收開元十二年敦煌寫本侯白《啓顏錄》）。
戲王威德 賈元遜 
千丈黃楊木，空爲一個梳。（同前）（〖1〗《啓顏錄》云：「國初，賈元遜、王威德俱有辯捷，舊不相識，先各知名，無因相見。元遜髭鬚甚多，威德鼻極長大。嘗有一人置酒喚客，兼喚此二人。此二人在座，各問知姓名，然始相識。座上諸客及主人即請此二人言戲。威德即先云〖略〗。諸人問云：『餘皮既多，擬作何用？』威德曰：『擬作元遜頰。』元遜即應聲云〖略〗。諸人又問云：『餘木擬作何用？』元遜答云：『擬作威德枇子。』四座莫不大笑。」按：前人多以侯白爲隋人，然王利器先生將六本《啓顏錄》彙爲一帙，其中載白在唐時事甚衆。此條所云「國初」，當指唐初。另《新唐書》卷七五《宰相世系表》五有殿中丞賈元遜，爲中唐人，與此處所云者無涉。）。
詩 杜正倫 
惟憐一派溫泉水，不逐人心冷暖移。（《記纂淵海》卷一○○）。
詩 薛開府 
昨望巫山峽，流淚滿征衣。今赴長安道，含笑逐春歸。（《陝兩金石志》卷六五《唐故魏州昌樂縣令孫君〖義普〗墓誌銘》引）（按：孫義普卒於高宗上元二年，年九十三。墓誌謂其臨終前恒詠薛開府此詩，知薛應爲高宗前人。一說即隋道衡。）。
五言奉和咏棋應詔 一 劉子翼 
一枰位纔設，兩敵智俱申。勢危翻効古，行[險]乍爲新。稱征非禦寇，言劫詎侵人。欲知情慮審，鴻雁不留神。
五言奉和咏棋應詔 二 劉子翼 
鋭心爭決勝，運功□圖全。眼均須執後，氣等欲乘先。引行遙下雁，徇地遠侵邊。借問逢仙日，[何]如偶聖年？（《翰林學士集》）（按：此詩原署「承議郎守著作郎弘文館學士劉子翼上」。張步雲《唐代逸詩輯存》收入。）。
四言曲池酺飲座銘 張文琮 
和風習習，落景沉沉。俯映綠水，仰睎翠林。友朋好合，如□瑟琴。勉矣君子，俱奉堯心。（《翰林學士集》）（按：此詩原署「酆王友張文琮」。張步雲《唐代逸詩輯存》收入。）。
四言曲池酺飲座銘 張後胤 
公侯盛集，酺醼梁園。鸎多谷響，樹密花繁。波流東逝，落照西奔。人生行樂，此外何論。（《翰林學士集》）（按：此詩原署「燕王友張後胤」。張步雲《唐代逸詩輯存》收入。）。
五言[儀鸞殿]早秋侍宴應詔 長孫無忌 
金飆扇徂暑，玉露下層臺。接綬芳筵合，臨池紫殿開。日斜林影去，風度荷香來。既承百吳味酒，願上萬年杯。（《翰林學士集》）（按：此詩原署：「司空趙國公臣長孫無忌上。」）。
五言春日侍宴望海應詔 長孫無忌 
靈夔振窮髮，淑景麗青陽。千乘隱雷轉，萬騎儼騰驤。目極三山嶮，流睇百川長。仙湖遙藹藹，蜃氣遠蒼蒼。下物深逾廣，引濁清詎傷。帶霧含天碧，浮霞映日光。樓臺自接影，雲島間相望。春波飛碣石，曉浪拂扶桑。喧聲騁遊□，旅浴恣翾翔。羣鷗心久狎，如何□稻粱？（同前）。
五言奉和行經破薛舉戰地應詔 長孫無忌 
天步昔未平，隴上駐神兵。戈迴曦御轉，弓滿桂輪明。屏塵安地軸，卷霧靜乾扃。往振雷霆氣，今垂雨露情。高垣起新邑，長楊布故營。山川澄素景，林薄動秋聲。風野征翼駃，霜渚寒流清。朝煙澹雲䍐，夕吹繞霓旌。鳴鑾出雁塞，疊鼓入龍城。方陪東覲禮，奉璧侍雲亭。（同前）。
五言侍宴延慶殿同賦別題得寒桂叢應詔 長孫無忌 
根連八樹裏，枝拂九華端。風急小山外，葉下大江干。霜中花轉馥，露上色逾丹。自負凌{夊/羊}性，巖幽待歲寒。（同前）（按：以上三首皆署「司徒趙國公臣長孫無忌上」。以上四首，張步雲《唐代逸詩輯存》收入。）。
晚景遊泛懷友詩 蕭鈞 
龍門（丁誤作「開」）依御溝，鳳轄轉芳洲。雲峰初辨（《御覽》作「辯」）夏，麥氣早迎秋。山翠餘煙積，川平晚照收。浪隨文鷁轉，渡（《御覽》作「波」）逐彩鴛浮。風花輕未落（《御覽》作「洛」），巖泉咽不流。一辭金谷苑，空想（丁注：「一作思」）竹林遊。（見《初學記》卷十八，以《太平御覽》卷四一○、丁福保輯《全梁詩》卷十參校。）（按：《初學記》收此詩，題爲「梁蕭鈞」，《御覽》則僅云「蕭鈞」，不注朝代。丁福保輯入《全梁詩》，然作者小傳則採《南齊書》卷四五齊太祖十一子鈞傳，另注云：「按《唐書》亦有蕭鈞，蕭瑀從子也，仕至太子率更令。」又於詩題下注：「此詩類唐人作，當爲唐蕭鈞也。《初學記》作梁。」其說是。南齊之蕭鈞，於海陵初立未久即遇害，未入梁，不得稱梁人。此其一。齊梁之際，南北分割，南人除了出使或奔降，無緣入洛。此詩明言龍門御溝，非南朝人所作甚明。南齊蕭鈞自十餘歲領江州刺史，至二十二歲遇害，皆在江南，仕歷甚明，無入洛事。此其二。唐之蕭鈞，其曾祖蕭詧爲後梁宣帝，祖巋爲後梁明帝，父珣入隋復封梁國公，恐徐堅等即因此而誤署其爲梁人。此其三。唐史稱鈞「博學有才望」，屢爲舍人、學士，其集三十卷，開元《古今書錄》收入。其身份、經歷均與詩合，徐堅亦得以採擷。此其四。綜以上諸證，故收入。今人逯欽立編《先秦漢魏晉南北朝詩》不收此篇，甚是。）。
嘲道士李榮（題擬） 靜泰 
李榮烏黮，何異蛣蜣。先師米賊，汝亦不良。（見《大正新修大藏經》第五十二冊釋道宣撰《集古今佛道論衡》卷丁）（按：此詩爲顯慶五年八月二人辯論時作。文長不錄。）。
嘲道士（題擬） 一 義褒 
般若非愚智，破愚歎爲智。道士若亡愚，我智藥亦遺。
嘲道士（題擬） 二 義褒 
一彈彈黃雀，已射兩鵄鶚。彈彈黃雀足，射射鵄鶚腰。
嘲道士（題擬） 三 義褒 
兩人助一人，三愚成一智。昔聞今始見，斯言無有從（一作「有從記」）于時。（同前）。
嘲義褒（題擬） 李榮 
僧頭似彈丸，解義亦團欒。（同前）。
嘲洛邑僧靜泰（題擬） 李榮 
靜泰語，莫慞惶。我未發，汝剩揚。（同前）。
嘲道士李榮（題擬） 靈辯 
老子兩卷本未研尋，莊生七篇何曾披讀？頭戴死穀皮，欲似鈍啄木。
榮未及對又嘲 靈辯 
聞君來蜀道，蜀道信爲難。何不乘鳧遊帝里，翻被枷項入長安。（勑追榮入京日著枷）。
又嘲 靈辯 
槁木猶應重，死灰方未然。既逢田甲尿，仍遭酷吏懸。
又嘲 靈辯 
柱枷異支策（一作「榮」），擎枷非椐（一作「据」）梧。閉口臨枷柄，真似濫吹竽。
又嘲 靈辯 
區區蜀地老，竊號道門英。
又嘲 靈辯 
衆僧本來齋潔，故當飡飯進蔬。道士唯當醮祭，應須酌醴焚魚。。
又嘲 靈辯 
道士當諦聽，沙門贈子言：鴻鶴（疑應作鵠）已高逝，燕雀徒自喧。（均見《集古今佛道論衡》卷丁）（按：以上七首均龍朔三年與李榮辯論時作。）。
五言遼東侍宴山夜臨秋同賦臨韻應詔 上官儀 
奉駕凌稽阜，同御掩□岑。肆賞乖濡足，窮覽{忄口}（疑爲「惕」字）乾心。一德光神武，萬象鏡冲襟。御□遼山夕，凝麾溟海潯。帷殿（《初》作「殿帳」）清炎氣，輦道含秋陰。凄風移漢筑，流水入虞琴。雲飛送斷鴈，月上淨疎林。滴瀝露枝響，空濛煙壑深。撫躬謝仁智，泉石忝登臨。信美陪仙蹕，長歌[慰]（尉）陸沉。（見影日本藏唐卷子本《翰林學士集》，以《初學記》卷三引詩參校。）（按：《全唐詩》卷四十據《初學記》、《唐詩紀事》收入本詩，僅存「殿帳清炎氣」以下八句。卷子本詩題下署：「秘書郎弘文館直學士臣上官儀上。」）。
五言奉和咏棋應詔 一 上官儀 
寶局光仙岫，瑤棋掩帝臺。圖雲雙陣起，鴈寫兩行開。固節修常道，侵邊慎禍胎。□□□儲妙，空挹季長才。
五言奉和咏棋應詔 二 上官儀 
定位資裨將，制變佇中權。重關□宿竝，六出帶花圓。引寇疎疑絕，窺彊怯未前。金枰自韞粹，玉帳豈能傳。（同前）（按：此二詩題下署：「起居郎弘文館直學士臣□□□上。」姓名處適殘缺。《文學遺產》一九八三年第二期刊張步雲同志《唐代逸詩輯存》收作缺名詩。今考定應爲上官儀作。《舊唐書》卷八十《上官儀傳》云：「舉進士。太宗聞其名，召授弘文館直學士，累遷秘書郎。時太宗雅好屬文，每遣儀視草，又多令繼和，凡有宴集，儀嘗預焉。俄又預撰《晉書》成，轉起居郎，加級賜帛。」前詩署儀官爲「秘書郎弘文館直學士」，此作「起居郎弘文館直學士」，正與本傳相合。《晉書》撰成於貞觀二十年，太宗幸遼東則爲前一年事，時序亦合。二詩可確定爲儀作。）。
五言春日侍宴望海應詔 上官儀 
青丘橫日域，碧海貫乾綱。奇怪儲神府，朝宗擅穀王。靈官耀三嶽，仙槎泛□□。蜃樓朝氣上，鷄樹早花芳。別島春潮駃，連汀宿霧長。驚湍蕩雲色，沓浪倒霞光。宸行肅遼隧，降望臨歸塘。夾林朱鷺澈，分空翠鳳翔。憑深體嬀后，徒御叶周王。游聖霑玄澤，詎假濯滄浪。（同前）。
五言奉和行經破薛舉戰地應詔 上官儀 
策星暎霄極，飛鴻浹地區。鮪水騰周駕，涿鹿驚軒弧。榮河開秘篆，柳谷薦靈符。天遊御長策，侮食被來蘇。秋原懷八陣，武校燭三駈。投石堙舊壘，削樹委荒途。□野驚[宵]（霄）燐，頹墉噪晚烏。毒涇晦凉雨，塞井蔽荒蕪。冲情朗金鏡，睿藻邃玄珠。□恩奉御什，撫己濫齊竽。（同前）。
五言侍宴延慶殿同賦別離得凌霜雁應詔 上官儀 
涼沙起關塞，候雁下江干。流聲度迥月，浮影入長瀾。繫書天路遠，避繳曉風寒。□□□□曲，先驚霜翮殘。（同前）（按：以上三詩皆署「秘書郎弘文館直學士臣上官儀上」。張步雲《唐代逸詩輯存》收以上三詩。）。
假作屏風詩 上官儀 
綠葉霜中夏，紅花雪裏春。去馬不移迹（《詩格》作「足」），來車豈動輪（《詩格》作「塵」）。（此首爲直言志）。
假作贈別詩 上官儀 
離情絃上急（《詩格》作「怨」），別曲雁邊嘶。低雲百種（一作「千過」）鬱，垂露幾（一作「千」）行啼。（此詩爲比附志）。
假作幽蘭詩 上官儀 
日月雖不照，馨香（一作「多」）要自豐。有怨生幽地，無由（《詩格》作「情」）逐遠風。（此首爲寄懷志）。
假作賦得魯司寇詩 上官儀 
隱見通榮辱，行藏備卷舒。避席談曾子，趨庭誨伯魚。（此首爲起賦志）。
假作田家詩 上官儀 
有意嫌千石，無心羨九卿。且悅丘園好（《詩格》作「死」），何論冠蓋生（《詩格》作「未甘冠蓋榮」）。（此首爲貶毀志）。
假作美人詩 上官儀 
宋臘何須說，虞姬未足談。頰態花翻愧，眉成月倒懸（《詩格》作「妝罷花更醜，眉成月對愁」。此首爲讚譽志。以上六首皆見《文鏡秘府論》地卷《六志》引上官儀《筆札華梁》。《吟窗雜錄》卷一引託名魏文帝《詩格》每首各引二句。）（按：《文鏡秘府論》原注「《筆札》略同」，《筆札》即指《筆札華梁》。王夢鷗《唐初詩學著述考》考證僞題魏文帝《詩格》，實即《筆札華梁》之刪節本，又謂「其『假作某詩』云云，其詩疑即上官儀詩」。王利器《文鏡秘府論校注》云：「蓋無適例，故爾假作也。」今據以收歸上官儀名下。）。
四言曲池酺飲座銘 于志寧 
涇抽冠箏，源開綬花。水隨灣曲，樹逐風斜。始攀幽桂，更折疎麻。再歡難遇，聊賞山家。（《翰林學士集》）（按：此詩原署「兵部侍郎于志寧」。張步雲《唐代逸詩輯存》收錄本詩。）。
題西天捨眼塔（在西天） 玄奘 
帝釋傾心崇二塔，爲憐捨眼滿千生。不因行苦過人表，豈得光流法界明。
題尼蓮河七言 玄奘 
尼蓮河水正東流，曾浴金人體得柔。自此更誰登彼岸，西看佛樹幾千秋。（按：《大唐西域記》卷八《伽耶城與伽耶山》云：「戒賢伽藍西南行四五十里，渡尼連禪河。」）。
題半偈捨身山（在西天） 玄奘 
忽聞八字超詩境，不借丹軀捨此山。偈句篇留方石上，樂音時奏半空間。（按：《大唐西域記》卷三有《大石門及王子捨身飼虎處》條。）。
題童子寺五言（在太原□□北京） 玄奘 
西登童子寺，東望晉陽城。金川千點淥，汾水一條清。
題中嶽山七言（在京南） 玄奘 
孤峰絕頂萬餘嶒，策杖攀蘿漸漸登。行到目邊天上寺，白雲相伴兩三僧。（以上五首均見斯三七三卷）（按：《題西天捨眼塔》前署「大唐三藏」，應即指玄奘。其前抄李存勗詩五首。）。
言離廣府還望桂林去留愴然自述贈懷云爾 玄逵 
標心之梵宇，運想入仙洲。嬰痼乖同好，沉情阻若抽。葉落乍難聚，情離不可收。何日乘杯至，詳觀演法流。（錄自《大正新修大藏經》第五十一冊唐釋義淨撰《大唐西域求法高僧傳》卷下）（按：《全唐詩》卷八○八收此詩於義淨名下，實誤。詳詩意及義淨所敍前後文意，此詩應爲玄逵作，義淨不過鈔錄入）（傳而已。義淨另有傷玄逵二詩，亦見同書，《全唐詩》已收入。《古今禪藻集》卷一收三詩皆歸玄逵，亦誤。又日本《天理圖書館善本叢書》影印古寫本《大唐西域求法高僧傳》，「玄逵」皆寫作「玄達」。未詳孰是，謹錄出備考。）。
因致酒歡會述志爲詩 明解 
一乘本非有，三空何所歸？幸得金門詔，行背玉毫暉。未能齊物我，猶懷識是非。賴爾同心契，知余志不違。幕齊雲葉捲，酒度榴花飛。寄語繩牀執，辭君匡坐威。（見《卍續藏經》本唐釋懷信撰《釋門自鏡錄》卷中。《續高僧傳》卷三五錄首二句）。
賦城上烏勒歸飛二字（題擬） 張敬之 
靈臺自可依，爰止竟何歸？祇由城上冷，故向日輪飛。（見《襄陽冢墓遺文》收《唐將仕郎張君墓誌銘》引）。
四言奉陪皇太子釋奠詩一首應令 一 許敬宗 
天鈞初播，流形硉分。應圖作極，執契爲君。經邦測景，命秩頒雲。功弘海謐，□洽風薰。（其一）。
四言奉陪皇太子釋奠詩一首應令 二 許敬宗 
彝典潛敷，至淳冥{郵阝=欠}。六位斯辨，九疇爰設。叔世時訛，滔天作孽。雅誥咸蕩，微言殆絕。（其二）。
四言奉陪皇太子釋奠詩一首應令 三 許敬宗 
皇靈拓統，帝宅遐光。馳威日域，浹化乾綱。網羅千代，並吞百王。禎凝國太（疑應作「泰」），慶襲元良。（其三）。
四言奉陪皇太子釋奠詩一首應令 四 許敬宗 
前星降彩，猗蘭挺秀。少海揚清，若華騰茂。仙簧妙響，長琴雅奏。具體生知，尅昌宸[構]。（其四）。
四言奉陪皇太子釋奠詩一首應令 五 許敬宗 
天庭朗玉，睿掌暉珠。問安昏定，奉禮晨趨。照宣離景，幾亞神摳。承綸太極，肄業鴻都。（其五）。
四言奉陪皇太子釋奠詩一首應令 六 許敬宗 
望苑方春，震宮將旦。吟笳順動，連旗遠煥。冊府開扃，儒庠引泮。迴輪馳道，增華甲觀。（其六）。
四言奉陪皇太子釋奠詩一首應令 七 許敬宗 
尊師上德，齒學崇年。登歌暢美，啐爵思虔。雩童鼓篋，碩老重筵。辭雕辯囿，矢激言泉。（其七）。
四言奉陪皇太子釋奠詩一首應令 八 許敬宗 
九宮率職，六{聫大=心}（張步雲疑爲「聰」）咸事。濟濟飛纓，昂昂踐位。栝箭成德，瑑瑜爲器。仰仞齊高，陞堂寫秘。（其八）。
四言奉陪皇太子釋奠詩一首應令 九 許敬宗 
初芳候律，新𠯴諧音。罄喧浮泗，絃靜淄林。珪{石|彐/止}炫目，璧水澄心。蘂飄蹊靄，葉滿帷深。（其九）。
四言奉陪皇太子釋奠詩一首應令 十 許敬宗 
縟禮光備，文思可紀。日駟輪斜，雲門祝止。景福垂裕，受釐延祉。嚴訓一尊，澄湮萬汜。（其十。《翰林學士集》）（按：本詩原署：「銀青光祿大夫中書侍郎行太子右庶子弘文館學士高陽縣開國男臣許敬宗上。」）。
四言曲池酺飲座銘 許敬宗 
日月揚彩，爟烽撤候。賜飲平郊，列筵春岫。露鮮芳薄，影華清溜。倒載言旋，驪歌貮奏。（同前）（按：本詩原署：「給事中高陽縣開國男臣許敬宗上。」）。
五言遼東侍宴山夜臨秋同賦[臨]韻應詔 許敬宗  泰山
稽山騰禹計，姑射蕩堯心。豈如臨碣石，軒衛警摐金。轅門縈□水，大斾掩長岑。復屬高秋夜，澄空素景臨。層巖多麗色，幽澗有清音。含星光淺瀨，褰霧靜疎林。高明興睿賞，仁知輔冲襟。湛露浮仙爵，凄風韻雅琴。秋令生威遠，寒光被物深。方懷草封禪，陪禮泰山陰。（同前）（按：本詩原署：「太子右庶子高陽縣開國男弘文館學士臣許敬宗上。」）。
五言侍宴延慶殿同賦別題得阿閣鳳應詔 許敬宗 
帝臺凌紫霧，仙鳳下丹霄。層巢依綺閣，清歌入洞簫。逸彩桐[間]艷，浮聲竹外嬌。自欣棲大廈，率儛爲聞韶。（同前）（按：本詩原署：「銀青光祿大夫行右庶子高陽縣開國男弘文館學士臣許敬宗上。」）。
五言侍宴延慶殿集同賦得花間鳥一首應詔 許敬宗 
落花飛禁蓹，時鳥咔芳晨。飄香入綺殿，流響度天津。千笑千嬌切，一囀一驚新。方知物華處，偏在上林春。（同前）（按：本詩原署：「中書侍郎臣許敬宗上。」）。
五言後池侍宴迴文詩一首應詔 許敬宗 
凉氣澄佳序，碧沚澹遙空。篁林下儀鳳，彩鷁間賓鴻。蒼山帶落日，麗苑扇薰風。長筵列廣醼，慶洽載恩隆。（同前）（按：本詩原署與前詩同。）。
五言奉和詠棋應詔 一 許敬宗 
魚麗新整陣，鸐□忽爭先。八圍規破眼，略野務開邊。分行漸雲布，亂點逐星連。勝是精神得，非關品格懸。
五言奉和詠棋應詔 二 許敬宗 
拂局初料敵，陰謀比用師。觀形已決勝，怯下復徐思。摶戰類相劫，圖全且自持。宸襟協堯智，遊藝發初絲。（同前）（按：本詩原署：「銀青光祿大夫行太子右庶子高陽縣開國男弘文館學士臣許敬宗上。」以上許敬宗詩十七首，張步雲《唐代逸詩輯存》已收入。）。
五言七夕侍宴賦得歸衣飛機一首應詔 許敬宗 
一年銜別怨，七夕始言歸。破涕開新靨，微步登雲梯。天迴兔漸沒，河曠鵲停飛。那堪盡今夜，復往弄殘機。（同前）（按：《全唐詩》卷三五據《唐詩紀事》錄《七夕賦詠成篇》，爲七律，中有四句與本詩相近，今人或疑七律爲後人僞作，實無的據。七律見收於宋綬《歲時雜詠》〖見《古今歲時雜詠》卷二五〗。詩句重用，古人多有。今另作一首收入。）。
句 許敬宗 
白雪裝梅樹。（見李壁《王荆文公詩箋注》卷二九《次韻王勝之詠雪》）。
誡殺生文 李元禮 
麟甲羽毛諸□類，秉性與我元無二。只爲前生作用愚，致使今生頭角異。或水中游，或林裏戲，爭忍傷殘供品味。磨刀着火欲烹時，口不能言眼還視。我聞天地之大德曰生，莫把羣生當容易。殘雙賊命傷太和，□子勸妻誇便利。只知合眼恣無明，不悟幽冥毫髮記。命將終，冤對至，面覩陰官爭許諱。人□爲獸獸爲人，物裏輪迴深可畏。不殺名爲大放生，免落阿毗無間地。（《八瓊室金石補正》卷一一一。爲北宋政間和登封石刻。）。
採蓮賦附歌 王勃 
榮華息，功名惻（以上二句，《英華》作「芳草懼脩名」，周必大等校《英華》引集本作「芳華懼功名」），奇秀兮異植，紅光兮碧色。稟天地之淑麗，承雨露之霑飾（周引集本作「華飾」），蓮有藕兮藕有枝，才有用兮用有時，何當婀娜花（《英華》作「華」）實移，爲君含香藻鳳池。（見《四部叢刊》本《王子安集》卷二，校以《文苑英華》卷一四八）。
觀音大士神歌讚 王勃 
南海海深幽絕處，碧紺嵯峨連水府，號名七寶恪迦山，自在觀音於彼住。寶陁隨意金鰲藏，雲現兜羅銀世界。衆玉裝成七寶臺，真珠砌就千花蓋。足下祥雲五色捧，頂上飛仚歌萬種。頻伽孔雀盡來朝，諸海龍王齊獻供。寶冠晃耀圓光列，纓絡遍身明皈潔。臉如水面瑞蓮芳，眉似天邊秋夜月。繡衣金縷披霞袂，縹緲素服褊袒臂。𤤒珈珂珮響珊珊，雲羅綬帶真珠綴。紅纖十指疑酥膩，青蓮兩目秋波細，咽頸如同玉碾[成]（咸），羅紋黛染青山翠。朱唇豔瑩齒排河，端坐昂昂劫幾何。化身百億度衆生，發願河沙救鼻阿。我慚我愧無由到，遙望觀音拜讚歌。大聖大慈垂愍念，願舒金手頂中摩。（見《選印宛委別藏》本《古清涼傳》附大元丘茲盛熙明述《補陁駞洛迦山傳》引王勃《觀音大士讚》附）（按：此篇疑爲後人託名之作。）。
道林養性歌二首（題擬） 一 孫思邈 
美食須熟嚼，生食不麤吞。問我居止處，大宅揔林村。胎息守五藏，氣至骨成仙。
道林養性歌二首（題擬） 二 孫思邈 
日公三箇毒，不嚼而自消。錦繡爲五藏，身著糞掃袍。（見《備急千金要方》卷二七《養性·道林養性》）。
養生銘（《悅心集》題作《攝生詠》） 孫思邈 
怒甚偏傷氣，思多太損神。神疲（《悅心集》作「虛」）心易役，氣弱病相侵。勿被（《悅心集》作「使」）悲懽（《悅心集》作「觀」）極，當令飯（《悅心集》作「飲」）食均。再三防夜醉，第一戒晨嗔。亥（《悅心集》作「夜」）寢鳴雲（《悅心集》作「雷」）鼓，（《悅心集》注：「謂叩齒。」）寅（《悅心集》作「晨」）興潄玉津。（《悅心集》注：「謂燕唾。」）妖邪（《悅心集》作「神」）難犯己，精氣自全身。若要無諸（《悅心集》作「百」）病，常當節五辛。安神直悅樂，惜氣保和純。壽夭休論（《悅心集》作「言」）命，修行本在人。若能（《悅心集》作「時時」）遵此理，平地可朝真。（舊題孫思邈撰《孫真人海上方》、清世宗編《悅心集》卷一。）。
枕上記 孫思邈 
侵晨一碗粥，夜食（《海上方》作「飯」）莫教足。撞動景陽鐘，扣齒三十六。大寒與大熱，且莫貪色慾。醉飽莫行房，五臟皆翻覆。火艾（《海上方》作「艾火」）漫燒身，爭如獨自宿。坐臥莫當風，頻於暖處浴。食飽行百步，常以手摩腹。莫食無鱗魚，諸般禽獸肉。自死禽與獸（《海上方》作「獸與禽」），食之多命促。土木爲形象，求之有恩福。父精母生肉（《海上方》作「母血生」），那忍分南北。惜命惜身人，六白光如玉。（日本汲古書院出版《和刻本類書集成》本南宋陳元靚《新編群書類要事林廣記己集》卷二、原題唐孫思邈撰《孫真人海上方》末附）（按：此詩原題《孫真人枕上記》。以上二首皆附見於《孫真人海上方》，疑爲僞託。因《枕上記》南宋時已被引錄，故仍錄存。另《孫真人海上方》收七言絕句一百二十一首，爲託名孫思邈作，僞託時代僅知在明中葉以前。以下錄附首二首，以見一斑。）。
枕上記 暑月傷熱 孫思邈 
途中大暑最堪憐，急取車輪土五錢。盞內澄清湯服盡，身輕體健即安然。
枕上記 傷寒咳𠻳 孫思邈 
傷寒咳嗽夜無眠，細碾明礬末一錢。半夏橘皮薑共煮，煎湯調下化粘涎。
保生銘 孫思邈 
人若勞於形，百病不能成。飲酒忌大醉，諸疾自不生。食了行百步，數將手摩肚。睡不苦高枕，唾涕不遠顧。寅丑日剪甲，理髮須百度。飽則立小便，饑乃坐漩溺。行坐莫當風，居處無小隙。向北大小便，一生昏羃羃。日月固然忌，水火仍畏避。每夜洗脚臥，飽食終無益。忍辱爲上乘，讒言斷親戚。思慮最傷神，喜怒傷和息。每去鼻中毛，常習不唾地。平明欲起時，不床先左脚。一日免灾咎，去邪兼辟惡。但能七星步，令人長壽樂。酸味傷於筋，辛味損正氣。苦則損於心，甘則傷其志。鹹多促人壽，不得偏耽嗜。春夏任宣通，秋冬固陽事。獨臥是守真，慎靜最爲貴。財帛生有分，知是將爲利。強知是大患，少欲終無累。神氣自然存，學道須終始。書於壁戶間，將用傳君子。（《正統道藏·洞神部·方法類》。此首亦疑爲僞託之作。）。
出家箴 窺基 
捨家出家何所以，稽首空王求出離。三師七證定初機，剃髮染衣發弘誓。去貪嗔，除鄙悋，十二時中須（一作「常」）謹慎。鍊磨真性若虛空，自然戰退魔軍陣。勤學業（一作「習」）尋師匠，說與行（一作「同」）人堪倚仗。莫教心地亂如麻，百歲光陰等閑喪。踵前賢，效先聖，盡假聞思修所（一作「得」）證。行住坐臥要真（一作「精」）專，念念無差始相應。佛真經，十二部，縱橫指示菩提路。不習不學（一作「聽」）不依行，問君何日心開悟。速須救（一作「究」），似頭燃，莫待明年與後年。一息不來即後世，誰能保得此身堅。不蠶衣，不田食，織婦（一作「女」）耕夫汗血力。爲成道果（一作「業」）施將來，道果（一作「業」）未成爭消得。哀哀父，哀哀母，嚥苦吐甘大辛苦。就濕回乾養育成，要襲門風繼先祖。一旦中（一作「一旦辭親」），求剃落，八十九十無倚（一作「依」）託。若不超凡越聖流，向此因循全大錯。福田衣，降龍鉢，受用一身求解脫。若將（一作「因」）小利繫心懷，彼岸湼槃爭得達（一作「達得」）。善男子，汝須知，修行（一作「遭逢」）難得似今時。若得（一作「既遇」）出家披縷褐，猶如浮木值盲龜。大丈夫，須猛利，緊束身心莫容易。倘能行願力相扶，決定龍華親授記。（日本《續藏經》宋釋子昇、如祐編《禪門諸祖師偈頌》卷下之下。校以《大正藏》本明袾宏《緇門警訓》卷二。二書皆稱作者爲「慈恩大師」。）。
大唐大慈恩寺大師畫贊 江滿昌 
慈恩大師尉遲氏，諱大乘基長安人。族貴五陵光三輔，鄂公敬德是其親。智勇冠世超衛霍，李唐之初大功臣。文皇崇師稱大聖，生立碑文垂絲綸。羯羅藍位多正夢，[漢]（漠）月入口母方娠。金人持神珠寶杵，託干胎中吉兆頻。身相圓滿載誕肓，[彤]（肜）雲成蓋覆菓脣。眼浮紫電夏天影，面駐素娥秋夜輪。少少之時早拔萃，齠齔之間含慈惇。依止三藏學性相，三千徒裏絕等倫。七十達者四賢聖，就中大師深入神。亞聖具體比顏子，窮源盡性同大[鈞]（鉤）。三性五重唯識義，博涉學海到要津。百部疏主五明祖，著述以來誰得均？字字句句不空置，皆有證據永因循。伯牙響琴徒秘典，卞和泣玉獨霑巾。論鼓一振疑關破，他宗望風自委塵。對龍象衆能降伏，昇師子座檀嚬伸。每月必造慈氏像，一生偏慕兜率身。每日必誦菩薩戒，唯杖木叉制波旬。一時高樓秋燈下，有人窺見偷逡巡。大光普照觀自在，金手染翰顯其真。不圖漢土化等覺，開甘露門利兆民。自書般若何所至，清凉山曉五臺春。瑞光赫赫慶雲起，文殊正現示宿因。遊博陵原製玄贊，法華賾旨傳遠賓。當寶塔品人有夢，諸佛證明遍照鄰。二十八字一挑句，文章微婉柢獲麟。傳導大師以此偈，千佛滅度讚大仁。不嫌暗漏作章疏，齒牙煥炳光曜新。咫尺龍顏奉鳳詔，出入金殿陪紫[宸]（震）。天不與善化緣盡，歲五十三俄已泯。永淳二年十一月，仲旬三日爲忌辰。先師慕（疑應作「墓」）側行袝禮，風悲雲愁慘松筠。本願不回奉彌勒，生第四天奉華茵。名垂萬古涉五竺，玄蹤雖多難盡陳。（見《卍續藏經》本《玄奘三藏師資叢書》卷下，原署「特進行門下侍郎兼鎮西員外都督江滿昌文」。卷首目錄署「唐江滿昌文撰」。）（按：唐代史乘未見江滿昌事迹，頗可疑。而按之詩意，則顯然爲窺基卒後不久作。疑其人應爲日本或新羅人而入唐者。）。
頌六十二首 一 道世 
騄驥資鞭策，蘭蕙佇薰風。至理信難見，非人孰可通。輸心仰圓寂，瑩曬入玄中。總轡超三有，摶飛上四空。簪纓猶忽夢，財利若塵蒙。高揖謝時俗，蕭灑出煩籠。（見《大正新修大藏經》第五四冊道世《諸經要集》卷二《三寶部》）（按：《古今禪藻集》卷一收此首爲隋無名釋作，題作《順益頌》，實誤。）。
頌六十二首 二 道世 
遺身八萬塔，寶飾高百丈。儀鳳異靈鳥，金槃代佛（一作「盤代仙」）掌。積拱承彫月（一作「角」），高簷掛樹網。寶地若池沙，風鈴如積響。刻削生千變，丹青圖萬像。煙霞時出沒，神仙乍來往。晨霧半層生，飛幡接雲上。遊蜺不敢息，翔鵾詎能仰。福地下金繩，天報豈虛枉（一作「聖變無窮端，感福豈三兩」）。願假舟航末（一作「木」），彼岸誰云廣？（見同書卷三《敬塔部》。注一作者，爲《法苑珠林》卷五一《敬塔篇》之異文。）。
頌六十二首 三 道世 
牧（一作「沒」）杖信爲急，調絃貴不奢。騰猨安可制，逸馬本難罝。驅馳習聲色，冠蓋競豪華。既入王孫第，還向季倫家。靜心澄業累，省念勗身瑕。庶茲憑七覺（一作「寶」），時用免三邪。（見同書同卷《攝念部》）。
頌六十二首 四 道世 
三山羽化竟無成，五熱殷憂徒自縈。並入繁（一作「樊」）籠處塵館，何如寂慮出危城。鏡智圓規光且淨，月行馳輪皎復晴。側徑崎嶇爾迴轍，通莊達老豈同征。（見同書同卷《入道部》）。
頌六十二首 五 道世 
玄亮吐清氣，神響徹幽籠（一作「聾」）。登臺發春詠，高興避希（一作「希避」）蹤。乘虛感靈覺，魚（一作「漁」）山振思童。摹寫天歌梵，冀布法音同。哀婉（一作「忘高」）故不下，飄（一作「颻」）颺數仞中。比丘歌聲唄，人畜振心鐘。斯由暢玄句，即感鴈遊空。神朝（一作「期」）發筌悟，豁爾自靈通。（見同書同卷《唄贊部》。注一作者，爲《法苑珠林》卷五十《唄讚篇·音樂部》之異文。）。
頌六十二首 六 道世 
久厭無明樹，方欣奈苑鮮。始入香山路，終逢不壞身。定花發智果，神燈照梵天。霞幡同錦色，芬馥合鑪煙。宛轉騰空颺，倒下似紅蓮。夙夜風吹轉，香疊輪王因。攀仰無厭足，結侶感留瞻。何知色中綵（一作「來彩」），招福壽延年。（見同書同卷《香燈部》）。
頌六十二首 七 道世 
令月建清齋，佳辰召無強（一作「疆」）。四部依時集，七衆會陞堂。蕭條清梵舉，哀宛（一作「怨」）動宮商。香氣騰空上，乘風散遐方。歎德研沖邃，詞辯暢玄芳。折煩呈妙句，臨時拆婉章。緇素相依託，財法發神光。神田今夕滿，恩慧（一作「惠」）導存亡。（見同書卷五《受請部》。注一作者爲《法苑珠林》卷一百九之異文。）。
頌六十二首 八 道世 
禁饕緣芳味，持聲唯節儉。一坐肅容儀，五萬豐餘歛。戒香飛且馥，情關閉愈（一作「逾」）掩。勿言徒辛苦，終然越危嶮。（見同書卷六《受齋部》）。
頌六十二首 九 道世 
虧功九仞罷崇山，頓駕千里倦長路。改塗悔善因芳音，易情梁惡良妖嫗。五福精修既不成，八關守戒誰能護。攸攸極夜爾何期，森森愛流安可度。（見同書同卷《破齋部》）。
頌六十二首 十 道世 
韞石諒非真，飾瓶信爲假。寵（一作「竊」）服高（一作「臯」）門上，濫吹緇軒下。風（一作「鳳」）祀結驚心，騶文終好野。真相豈或（一作「式」）昭，浮榮未能捨。跡殊冠冕客，事襲驅馳者。已矣歇鄭聲，天然亂周雅。富貴空爭名，寵辱虛相駡。須臾風火燭，幻泡何足把。（見同書同卷《富貴部》。注一作者，爲《法苑珠林》卷七十之異文。）。
頌六十二首 十一 道世 
浮雲南北竟無歸，子客東西何可依。原憲糟糖竊有望，田氏膏腴詎敢希。藹藹廡庭絕車馬，寂寂蓬門掩席扉。宿昔偷光恡餘照，今日窮途空自欺。（同書同卷《貧賤部》）。
頌六十二首 十二 道世 
建志誠心愚，高慕欣朋儔。相與立弘誓，捨俗慕閑丘。蕭散人物外，晃朗免綢繆。寂寂求戒（一作「誠」）真，亹亹勵心柔。警策修三業，激切澄四流。興心願弘誓，救溺運慈舟。嘉期歸妙覺，善會湼槃修。存心八正道，立志三祇休。（見同書卷七《獎導部》。注一作者，爲《法苑珠林》卷六一之異文。）。
頌六十二首 十三 道世 
含識皆畏死，有命懼嶮危。如魚困池涸，難逢流水希。親疎皆父母，何得不悲時（一作「輒相欺」）。何慈救厄苦（一作「慈悲救危苦」）。福報自然隨。（見同書卷八《放生部》。注一作者，爲《法苑珠林》卷八二之異文。）。
頌六十二首 十四 道世 
瞻蔔改蓬心，伊蘭變芳樹。規輪時有缺，皓絲不常素。三益竊所忻，四隙行當護。勗哉深自勉，誡之誠可慕。（見同書卷九《擇交部》）。
頌六十二首 十五 道世 
尋因途乃異，及捨趣猶並。苦極思歸樂，樂極苦還生。豈非罪福別，皆由封著情。若斷有漏業，常見法身寧。（見同書卷十一《業因部》）。
頌六十二首 十六 道世 
五慾昏神識，五蓋蔽福力。六根成苦集，六賊亂心色。慾泿逐情飄，愛網隨心織。三毒障人空，四流漂不息。至金雖改秋，斬籌方未極。觀鴿既無窮，猿攀此焉（一作「烏」）伏。自非絕慾蓋，何能遠昇陟。齊獁（一作「⿰車犬」）屆寶城，共覩能仁德。（見同書卷十二《慾蓋部》。注一作者，爲《法苑珠林》卷八九之異文。）。
頌六十二首 十七 道世 
業理信多緒，生途非一門。安危誠易轍，清濁豈同源。墜質空遺貌，尋香有去魂。幽衢下寮落，暠路上飛翻。凝陰淒復緊，聲威聒已喧。投身庇茅屋，懌慮入花園。伉儷情多亂，貪嗔坐自昏。遍知稱自覺，挑手獨爲尊。（見同書同卷《四生部》）。
頌六十二首 十八 道世 
惰學迷三教，問者不知一。合萼不結核，敷華何得實。徒生高慢心，凌他非好畢。墜落幽闇道，開閉牢深密。一入百千年，萬億苦逼切。對苦悔無知，方由墮慢媟。至人善取譬，立志須明律。英雄慢法時，焉知悔今日。（見同書卷十六《墮慢部》。又見百卷本《法苑珠林》卷五四。）。
頌六十二首 十九 道世 
生來死還送，日往月復旋。弱喪昏風動，流浪逐物遷。愚戇失正路，漂沒入重淵。一墜幽闇處，萬劫履鋒辛（一作「鋋」）。六道旋寰（一作「環」）苦，三業未曾全。墜（一作「隨」）流無人救，悽傷還自憐。歸誠觀像物，方知虛妄筌。苦海深河趣，思登般若船。（見同書卷十八《地獄部》。注一作者，爲《法苑珠林》卷十二《地獄部之餘》之異文。）。
頌六十二首 二十 道世 
高堂信逆旅，懷（一作「壞」）業理常牽。玉匣方委觀，金臺不復延。挽聲隨徑遠，蘿影帶松懸。詎能留十念，唯應逐四緣。幻工作同異，變弄巧（一作「作」）多聲（一作「身」）。愚俗諍人我，誰復非謂真。謬者疑久固，達者知幻賓。陞沉苦樂異，徒祭哭蒼天（一作「親疎既無定，何勞非蒼旻」。）（見同書卷十九《送終部》。注一作者，爲《法苑珠林》卷一百十六之異文。）。
頌六十二首 二十一 道世 
百旬芥易盡，三災理自傾。石火無恒焰，電光非久停。饑窘自相噉，刀兵競相征。疫病無醫効，空勞怨苦聲。親戚無相救，殘害有餘情。遺文虛滿笥，徒欣富貴盈。太息波川迅，悲斯苦業縈。生滅恒敦逼，煎迫未安寧。（見《法苑珠林》卷四《大三災部之餘》）。
頌六十二首 二十二 道世 
火氣上昇煙，雲氣靉靆雲。神龍吐津霧，颺埃坋人塵。酒爲放逸門，婬爲生死源。金銀生患重，邪命壞戒根。（見同書卷七《失候部》）。
頌六十二首 二十三 道世 
經行林樹下，求道志能堅。既有神通力，振錫遠乘煙。一登四弘誓，至道莫能先。不貪曠劫壽，何論延促年。（見同書卷二七《違損部》）。
頌六十二首 二十四 道世 
封迷昏闇久，徘徊夢裏藏。心塵既未洗，怖霑甘露漿。慈顏發暉曜，燭我見朝陽。忽逢善知友，開導益神光。稍悟心澄靜，方猒俗蒼茫。緇徒既肅肅，法侶亦鏘鏘。見者心歡喜，歸誠向道場。若存信邪倒，來苦未何殃。（見同書卷二九《大乘部》）。
頌六十二首 二十五 道世 
五欲混神因，六賊亂心色。幻焰逐情飄，愛網隨心織。鑄金雖改秋，斬籌方未極。觀鴿既無辯，攀猿此焉息。（見同書卷三十《姦僞部》）。
頌六十二首 二十六 道世 
冬狐理豐毳，春蠶緒輕絲。形骸翻爲阻，心識還自欺。齠齓歌鼓腹，平生少年時。驅車追俠客，酌酒弄妖姬。但念目前好，安知後世悲。惕然一以愧，永與情愛辭。願識真妄本，染淨自分離。羞慚滯五蓋，焉知同四依。（見同書卷三一《引證部》）。
頌六十二首 二十七 道世 
賢人軌玄度，弱喪升虛遷。師通資自發，神光照有緣。應變各殊別，聖錄同靈篇。乘乾因九五，逸響亮三千。法鼓振玄教，龍飛應人天。恬智冥微妙，縹𦕈詠重玄。磐紆七七紀，嘉運莅中旛。挺此四八姿，映蔚華林園。（見同書卷三四《見解篇》）。
頌六十二首 二十八 道世 
善惡宿薰習，感報各殊方。曾爲鬼害怨，或作狼讐殃。屠兒憶殺業，須蜜戲獼鄉。宿祐除患者，在處遊天堂。觸類興清遘，目擊洞兼忘。凡聖欽嘉會，賢愚慶流芳。四生行善業，六趣感神光。苦樂雖殊別，同知命短長。（見同書卷三五《五通部》）。
頌六十二首 二十九 道世 
志誠抱冰雪，暮齒迫桑榆。太息波川迅，悲哉人代拘。歲聿皆採穫，冬晚懼嚴枯。精誠求施戒，忍精定慧眸。結侶同共遠，勝地心相符。商人不顧死，羅剎未能逾。求寶竭大海，神怖捧明珠。寄言求道者，立志菩提株。（見同書卷三六《濟難部》）。
頌六十二首 三十 道世 
求寶失舟濟，飄浮思救形。幻媚多方趣，妖魅誑人情。假接度海難，虛發親愛聲。自非馬王負，危苦詎安寧。（見同書卷四二《妖怪篇》）。
頌六十二首 三十一 道世 
靜念遺志慮，有慮非理盡。境來投虛空，虛空何所軫。託陰遊重冥，冥亡影迹隕。四果皆欣求，一乘獨玄泯。（見同書卷四六《攝念部》）。
頌六十二首 三十二 道世 
賢人慕高節，志願菩提因。御鶴翔伊水，策馬出王田。本祈立弘誓，感報彌陁身。能仁修八正，超逾九劫前。聲流徧三界，慈化通大千。掩塵息妄想，凡聖幷欣然。含生同志趣，保益啓心神。生死必永盡，豈同莊老仙。（見同書同卷《發願篇》）。
頌六十二首 三十三 道世 
藕樹交無極，華雲衣數重。織竹能爲象，縛荻巧成龍。落灰然蘂盛，垂油濕晝峰。天宮儻若照，燈王復可逢。（見同書卷四八《然燈部》）。
頌六十二首 三十四 道世 
寶剎承高露，綺綵映空天。宛轉雲間颺，倒下似紅蓮。霞旛開錦色，香氣合爐煙。飄颻無定所。祇爲本輕旋。池沼萬影現，泉弄百華鮮。夙夜風吹動，重疊輪王因。攀仰無猒足，結侶感流瞻。何知色中綵，招福壽長年。（見同書同卷《懸旛篇》）。
頌六十二首 三十五 道世 
久猒無明樹，方欣柰苑華。始入香山路，仍逢火宅車。慈父屢引接，幼子背恩賒。雖悟危藤鼠，終悲在篋虵。鹿苑禪林茂，鷲嶺動枝柯。定華發智果，乘空具度河。法雨時時落，香雲片片多。若爲將羽化，來濟在塵羅。（見同書卷四九《華香篇》）。
頌六十二首 三十六 道世 
玄風冠西土，內範軼東矜。大川開寶匣，福地下金繩。繡松高可暎，畫栱氎相承。日馭非難假，雲師本易憑。陽樓疑難燧，陰軒類鑿冰。迥題飛星沒，長楣宿露凝。旌門曙光轉，輦道夕雲蒸。祇桓多靈物，竹園滿休徵。虛薄筆難紀，微驅竊自凌。優遊從可恃，恩蔭永難勝。（見同書卷五二《致敬部》）。
頌六十二首 三十七 道世 
金軀遺散骨，寶塔徧天龍。創開於十塔，終成八萬興。珠蓋靈光變，剎柱吐芙蓉。屢開朝霧露，數示曉靈徵。紅霓相映發，風搖響和鐘。仙鸞往往見，神僧數數從。獨超群聖上，合識普生恭。砧碓擊不碎，方知聖叵窮。（見同書卷五三《感福部》）（按：《明州阿育王山志》卷十錄此首，題作《頌佛舍利》。）。
頌六十二首 三十八 道世 
法會設佳供，齋日感神靈。普召無別請，客主發休禎。凡聖俱晨往，災難普安寧。良由慈善力，翻惡就福城。（見同書卷五五《施福部》）。
頌六十二首 三十九 道世 
六情無福志，四攝啓幽心。儉約避人物，偃息慕山林。曲𡼏停騶響，交枝落慢陰。池臺聚凍雪，簷牖參歸禽。石來無新故，峯形詎古今。大車何杳杳，奔馬送駸駸。何以修六念，虔誠枉一音。未泛慈舟寶，徒勞抒海深。（見同書卷五九《儉約篇》）。
頌六十二首 四十 道世 
業風恒泛濫，苦海濤波聲。漂我常游浪，遠離湼槃城。忽遇（一作「何時」）慈舟至，運我出愛瀛。是（一作「寔」）知高慕友（一作「施」），懲過改凡（一作「頓捨貧窮」）情。罪垢蒙除結，神珠啓闇冥。釋（一作「貴」）門光麗景（一作「景麗」），俗務苦重縈（一作「賤業永休寧」）。冀除五昏蓋，方悟六塵輕。自非乘寶輅，何以息燄寧（一作「志求八解脫，誓捨六塵縈。儻遇慈父誨，開我心中經。」）（見同書卷六十《懲過篇》。注一作者，爲同書卷七一《貧女部》之異文。）。
頌六十二首 四十一 道世 
善惡自相違，明闇不同上。聖人愍迷徒，乘機入生死。慕德祛囂塵，徵心見真理。擇交惡自終，出苦方有死。（見同書卷六四《擇交篇》）。
頌六十二首 四十二 道世 
峨峨王舍城，鬱鬱靈竹園。中有神化長，巧誘入幽玄。善人募授福，惡友樂讎怨。善惡昇沉異，薰蕕別路門。（見同書同卷《惡交篇》）（按：《古今禪藻集》卷一、《古詩紀》卷一二八收此首爲隋無名釋典詩，丁福保、逯欽立皆從之，實誤。）。
頌六十二首 四十三 道世 
眷屬多孜擾，染著亂心神。親疎未可定，何得偏憎憐。乾城無片實，渴鹿諍燄塵。息心上空響，廢念心真源。（見同書卷六五《離著部》）。
頌六十二首 四十四 道世 
樞機巧對辯，善誘令心伏。八水潤焦芽，三明啓瞽目。來問各不同，詶答皆芬郁。冀捨四龍驚，亦除二鼠逼。意樹發空華，心蓮吐輕馥。喻此滄海變，譬彼庵羅熟。妙智方縟錦，詞深同霧縠。善學乖梵爪，真言異鍱腹。（見同書卷六六《羅漢部》）。
頌六十二首 四十五 道世 
愛網結心闇，貪癡背智明。雖蒙慧炬照，愚昧猶自盲。頑戇恒不覺，慧種未開萌。自非慕高友，何得悟神英。（見同書同卷《雜癡部》）。
頌六十二首 四十六 道世 
正邪乖明昧，善惡異相征。大慈降梵志，乘空各變形。六千俱捨執，七衆各休禎。邪徒虛抗志，鍱腹浪求名。身子多才智，陵化照機庭。四辯無不可，六通奮英情。乘權摧異見，伏邪同幽冥。自知螢光劣，徒諍太陽精。（見同書卷六八《破邪篇》）。
頌六十二首 四十七 道世 
貴富諍人我，貪賤自然羞。强弱相辜負，鬬訟未曾休。恥恨相侵奪，覓便報其讐。怨結恒對值，累劫常苦愁。（見同書卷七二《諍訟篇》）。
頌六十二首 四十八 道世 
沉痾誠已久，痼疾實難痊。四魔恒相嬈，六賊競來牽。困厄無人救，惟忻大慈憐。遙愍愚心網，振錫遠乘煙。授茲甘露藥，邪見莫能先。消災除業累，拔濟苦相煎。恩流振玄教，普利該大千。自非神咒力，何能益延年。（見同書卷七五《雜咒部》）。
頌六十二首 四十九 道世 
玄言始開闡，雲霧上昇天。靉靆垂下布，駛雨徧山園。百草俱滋茂，五穀皆熟田。自非慈福力，豈感樂豐年。（見同書卷七九《河海部》）。
頌六十二首 五十 道世 
祇園感神夾，鹿苑化拘隣。聖人居福地，賢士樂山園。乍聞千葉現，時動百華鮮。香草皆滿地，靈芝徧房前。甘池流八水，神井涌九泉。華旛高颻颺，應感下飛仙。鳥弄千聲囀，人歌百福田。盛哉茲勝處，誰見不留連。（見同書卷八十《種子部》）。
頌六十二首 五十一 道世 
能仁矜幻苦，聖意愍重昏。哀愚開攝受，訓誘方便門。法身徧法界，攝化指祇園。俱銷五道縛，共解四魔怨。三修祛愛馬，六念靜心猿。禪池澄定水，覺意動聲喧。慧風吹法鼓，振我無明塵。常須近善友，開我未曾聞。（見同書卷八一《觀苦部》）。
頌六十二首 五十二 道世 
普親皆眷屬，隔世即相欺。但求現在樂，不知來苦資。牽我入三塗，楚痛受萬危。自非慈放捨，何得命延時。（見同書卷八二《放生篇》）。
頌六十二首 五十三 道世 
盛年好放逸，凶猛勸不移。天長曉露促，生老病來資。百節俱酸痛，千痾幷著時。華堂相一捨，幽塗萬苦㧗。（見同書卷八四《地獄部》）。
頌六十二首 五十四 道世 
尋因途乃異，及捨趣猶幷。苦極思歸樂，樂極苦還生。豈非罪福別，皆由對著情。若斷有漏業，常見法身寧。（見同書卷八八《福行部》）。
頌六十二首 五十五 道世 
四生誠易轉，五陰病難痊。壽報雖延促，終成丘墓塵。徒知餌六色，會當悲九泉。復愍輪迴趣，難成不壞身。（見同書卷八九《五生部》）。
頌六十二首 五十六 道世 
邈邈愛王城，峨峨欣鷲嶺。業結三界獄，利鈍十使頸。濁惡順下趣，斷漏升上頂。著我甘苦報，怖象投丘井。翹翹羨化倫，念念除心癭。宿祐遇釋尊，高慕大仙穎。既破無明結，還同欣鷲嶺。荷戢怡沖心，隨憇靡不靜。（見同書卷九十《斷障部》）。
頌六十二首 五十七 道世 
五體悔前朝，三屈懺中夕。鳴椎誡旭旦，哀我苦勞役。引目寓金言，悲傷塵垢積。咄哉形非我，嗟往恒沉溺。踟躕歧路嵎，揮手謝中折。洗滌歸誠懺，皎潔凌雲釋。蕭索業苦離，升陟隨緣益。雖未齊高蹤，且免幽途歷。（見同書卷一百三《洗懺部》）。
頌六十二首 五十八 道世 
大慈振法鼓，開悟無明聾。鑪冶心穢垢，防非如利鋒。護鵝不惜命，守草養生同。五篇遮輕重，七聚蕩心胸。晨朝宣寶偈，夕夜虔誠恭。近求出苦海，遠念法身蹤。七支淨三業，五分滿金容。各願堅固戒，淨土得相逢。（見同書卷一百七《三聚部》）。
頌六十二首 五十九 道世 
愚夫貪世利，俗士重虛名。三空既難辯，八風恒易傾。物我久空性，色心仍自縈。盛年愛華好，老死丘墓成。居高非慮禍，持滿不憂盈。名利甘刀害，將非安久禎。凡愚苟求利，譬犬見穢精。不知禍來至，焉知怨苦聲。（見同書卷一百十一《利害篇》）。
頌六十二首 六十 道世 
噉他身血肉，貪毒無慈矜。養茲身穢質，蟲㝢內消融。不護僧淨器，受此厠中蟲。後報入地獄，苦痛未知窮。（見同書卷一百十三《便利部》）。
頌六十二首 六十一 道世 
紫紈未可得，漳濱徒再離。一逢犬馬病，賁育罷驅馳。既無九轉術，復闕萬金奇。不看授鹽掌，唯夢蓮華池。（見同書卷一百十四《安置部》）。
頌六十二首 六十二 道世 
龔勝無遺生，季業有窮盡。嵇叟理既迫，霍子命亦殞。屢屢厚霜指，納納衝風菌。邂逅竟既時，脩短非所慜。恨我君子志，不得嚴上泯。送心正覺前，斯痛久已忍。既知人我空，何愁心不謹。唯願乘來生，怨親同誠朕。（見同書卷一百十五《捨身篇》）。
澄州無虞縣清泰鄉都萬里六合堅固大宅詩（五言） 韋敬辨 
近濆縱橫越，募岱去來闌。千岑爲□絕，三峽以衢難。庶捷猶求跨，郡攘□能觀。苦固於茲第，永世保無殘。（見廣西上林縣麒麟山唐永淳元年立《六合堅固大宅頌》碑附。轉錄自《廣西少數民族地區石刻碑文集》。）。
詠竹（卒章） 薛元超 
別有鄰人笛，偏傷懷舊情。（廖彩樑《乾陵稽古》收崔融撰《大唐故中書令贈光祿大夫秦州都督薛公墓誌銘》引。墓誌爲近年於乾陵陪葬墓出土。）（〖1〗《薛公墓誌銘》：「八歲，善屬文。時房玄齡、虞世南試公詠竹，援毫立就，卒章云〖詩略〗。玄齡等即公之父黨，深所感歎。」）。
詩（幷序） 一 王梵志 
遙看世間人，村坊安社邑。一家有死生，合村相就泣。張口哭他屍，不知身去急。本是長眠鬼，蹔來地上立。欲似養兒氈，迴乾且就濕。前死深埋却，後死續即人。
詩（幷序） 二 王梵志 
吾富有錢時，婦兒看我好。吾若脫衣裳，與吾疊袍襖。吾出經（一作「絰」）求去，送吾即上道。將錢入舍來，見吾滿面笑。遶吾白鴿旋，恰似鸚鵡鳥。邂逅暫時貧，看吾即貌哨（戴密微校作「藐峭」）。人有七貧時，七富還相報。徒（《大正藏》作「從」，項、袁謂通「圖」，不誤。）財不顧人，且看來時道。
詩（幷序） 三 王梵志 
家口總死盡，吾死無親表（張改作「衰」，郭校作「哀」）。急首賣（一作「買」）資產，與設逆修齋。託生得好處，身死雇人埋。錢財隣保出，任你自相差。
詩（幷序） 四 王梵志 
身如圈裏羊，命報恰（一作「怜「）相當。羊即披毛走，人著好衣裳。脫衣（一作「却」）赤體立，刑（一作「則」）役不如羊。羊即日日死，人還日日亡。從頭捉將去，還同肥好羊。羊（一作「人」）即辛苦死，人去無破傷。命絕逐他走，魂魄歷他鄉。有錢多造福，喫著好衣裳。愚人廣造罪，志（張改作「智」）者好思量。
詩（幷序） 五 王梵志 
可笑世間人，癡多黠者少。不愁死路長，貪著苦煩惱。夜眠遊鬼界，天曉歸人道。忽起相羅拽，啾唧索租調。貧苦無處得，相接被鞭拷（一作「𢭦」）。生時有苦痛，不如早死好。
詩（幷序） 六 王梵志 
他家笑吾貧，吾貧（五貧）極快樂。無牛亦無馬，不愁賊（一作「賤」）抄掠。你富戶役高，差（一作「羞」）科並用却。吾無呼喚處，飽喫長展脚。你富披錦袍，尋常被纒縛。窮苦無煩惱，草衣隨體著。
詩（幷序） 七 王梵志 
大有愚（一作「禺」）癡君，獨身無兒子。廣貪多覓財，養奴多養婢。伺（張改作「司」，項以爲不誤。）命門前喚，不容（一作「客」）別隣里。死得四片板，一條黃衾被。錢財奴婢用，任將別經（一作「絰」）紀。有錢不解用，空手入都市（一作「示」）。
詩（幷序） 八 王梵志 
沉淪三惡道，家內無人知。有衣不能著，有馬不能騎。有奴不能使，有婢不相隨。有食不能喫，向前恒受饑。冥冥地獄苦，難見出頭時。依巡（一作「相逐」）次第去，却活知有誰。
詩（幷序） 九 王梵志 
沉淪三惡道，負持（一作「時」，松尾良樹謂應作「特」）愚癡鬼。荒忙身卒死，即遍（張改「追」，項校作「屬」）伺（張改作「司」）命使。反縛棒打走，先渡奈何水。倒拽至廳前，枷棒這（張改「遍」，郭云不誤。）身起。死經一七日，刑名受罪鬼。牛頭鐵叉杈，獄（從項說補）卒（此字據《大正藏》補）把刀搨。碓[擣]（檮）磑磨身，覆生還覆（項校作「復」）死。
詩（幷序） 十 王梵志 
撩亂失精神，無由見家裏。妻是他人妻（一作「事」），兒被後翁使。駟馬被金鞍，鏤鐙銀鞦轡。角弓無主張，寶劍拋著地。設却百日齋，渾家忘却你。錢財他人用，古來尋常事。前人多貯積，後人無慚愧。此是守財奴，不兌（張改作「免」）貧窮事。
詩（幷序） 十一 王梵志 
夫婦相對坐，千年亦不足。一箇病着床，遙看手不[觸]（𧢻）。正報到頭來，徒費將錢卜。寶物積如山，死得一棺木。空手把兩拳，口裏徒含玉。永離臺上鏡，無心開（一作「關」）衣眠（戴、松尾校作「服」）。鏡裏（戴、項校作「匣」）塵滿中，剪刀生衣醭。
詩（幷序） 十二 王梵志 
平坐歌舞處，無由更習曲。琵琶絕巧（一作「咲」）聲，琴絃斷不續。花帳（一作「悵」）後人眠，前人自薄福。生坐七寶堂，死入土角觸（郭校作「䚥」）。喪車相勾牽，鬼朴還相哭。日理（項、松尾校作「埋」）幾千般，光影急迅速。
詩（幷序） 十三 王梵志 
富者辦棺木，貧窮席裹（一作「裏」）角。相共唱奈河（周校作「何」），送着空塚各（項校作「閣」）。千休即萬休，永別生平樂。志（張改作「智」）者入西方，愚人墮地獄。掇（一作「{扌鵽}」，黃、項校作「綴」）頭入苦海，冥冥不省覺。擎頭鄉里行，事當逞靴襖。有錢但著用，莫作千年調。
詩（幷序） 十四 王梵志 
百歲乃有一人，得七十者稀。張眼看他死，不能自覺知。癡皮裹膿血，頑骨強相隨。兩步行衣架，步步入阿鼻。雙盲不識鬼，伺命急來追。赤繩串著項，反縛棒脊（一作「背」）皮。露頭赤脚走，身上無衣被。。
詩（幷序） 十五 王梵志 
獨自心中驟，四面被兵圍。向前十道捝（張改「稅」，戴、蔣校「挽」，黃校「棁」），背後鐵鎚鎚。伺命張弓射，苦痛劇刀錐。使者門前喚，忙怕不容（一作「客」）遲。倮（張校作「裸」）體逐他走，渾舍共號悲。宅舍無人護，妻子被人欺。錢財不關己，莊（郭校「藏」）收永長離。三魂無倚住，七魄散頭飛。
詩（幷序） 十六 王梵志 
善勸諸貴等，□□□□□。火急造橋樑，運度身得過。福至生西方，各難知厭足。身是有限身，程期太劇促。縱有百年活，徘徊如轉燭。憨人連腦癡，買錦妻裝束。無心造福田，有意事奴僕。只得蹔時勞（項校「牢」），曠身入苦毒。
詩（幷序） 十七 王梵志 
傍看數箇大憨癡，造宅舍擬作萬年期。人人百歲乃有一，縱令長命七十稀。少少撩亂死。□□□□期却半，欲似流星光暫時。中途少少遼亂死，亦有初生嬰孩兒。無問男夫及女婦，不得驚忙審三思。年年相續罪根重，月月增長肉身肥。日日造罪不知足，恰似獨養神猪兒。不能透圈四方走，還須圈裏待死時。自造惡業還自受，如今痛苦還自知。（以上十八首均錄自張錫厚《王梵志詩校輯》卷一。張氏所據本爲斯七七八、斯五七九六、斯五四七四、斯一三九九卷，幷以《大正藏》第八十五冊《王梵志詩集》參校。）（按：本卷所錄王梵志詩，皆據張錫厚《王梵志詩校輯》，另曾參校《大正藏》本及《敦煌掇瑣》。錄詩的原則是，儘可能地保持王詩的原貌。凡原文可通者，儘可能保持原文。原文顯誤，張氏所改爲無可移易者，即予改正。原文雖誤，張氏所作改動尚難成定論者，則仍保留原文，而以張說附收其下。各本有異文者，擇其善者爲正文，異文注出「一作某」。張錫厚爲王梵志詩的校錄、寫定作了十分可貴的努力，本卷充分利用了他的成果，筆者只在少數詩章的分篇及文字的定奪上提出了自己的看法，這是應該在這裏說明的。）。
詩（幷序） 十八 王梵志 
吾家多有田，不善（戴校「若」）廣平王（戴校「玉」）。有錢怕（項校「惜」）不用，身死留何益？承聞七七齋，蹔施鬼來喫。永別生時盤，酒食無蹤跡。配罪剔（張改「別」，袁謂不誤）受苦，隔命絕相覓。。
詩（幷序） 十九 王梵志 
借貸不交通，有酒深藏善（張改作「窖」、項校「着」）。有錢怕人知，眷屬相輕薄。身入黃泉下，他喫他人着。破除不由你，用盡遮他莫。
詩（幷序） 二十 王梵志 
道士頭側方，渾甚（張改作「身」）總着黃。無心禮拜佛，恆貴天尊堂。三教同一體，徒自[浪]（朗）褒揚。一被（項校「種」）霑賢聖，無弱[亦]（赤）無強。莫爲分別相，師僧自設長。同尊佛道教，凡恪（項、戴校「俗」）送衣裳。糧食逢醫藥，垂死續命湯。敕取一生活，應報上天堂。
詩（幷序） 二十一 王梵志 
觀內有婦人（一作「女」），號名是女官。各各服梳畋（項謂通「略」），悉帶芙蓉冠。長裙並金色，橫披（一作「被」，張改作「帔」）黃儭單。朝朝步虛讚，道聲數千般。貧無巡門乞，得穀相共飡。常住無貯積，鐺釜當房安。眷屬王侵（張改作「役」）苦，衣食遠求難。出無夫婿見，病困絕人看。乞就（一作「與活」）生緣活，交即免飢寒。
詩（幷序） 二十二 王梵志 
道人頭兀雷（郭謂即「兀硉」），例頭肥特肚。本是俗家人，出身勝地立。飲食哺盂中，衣裳架上出。每日趁齋家（一本「家」前有「時」字），即禮七拜佛。飽喫更索錢，低頭着門出。手把數珠行，開肚元無物。生平未必識，獨養肥沒忽。蟲蛇能報恩，人子何處出。
詩（幷序） 二十三 王梵志 
寺內數箇尼，各各事威儀。本是俗人女，出家挂佛衣。徒衆數十箇，詮擇補[綱]（剛）維。一一依佛教，五事總合知。莫看他破戒，身自牢住持。佛殿元不識，損（一作「捐」）壞法與衣。常住無貯積，家人受寒飢。衆廚空安竈，粗飯當房𠯈（項校作「吹」，爲「炊」音訛）。只求多財富（一作「寶」），餘事且隨宜。富者相過重，貧者往還稀。但知一日樂，忘却百年飢。不採生緣瘦，唯願當身肥。今多損却寶，來年更若爲？。
詩（幷序） 二十四 王梵志 
生即巧風吹，死須業道過。來去不相知，展脚陽坡臥。只見生（一作「主」）人悲，不聞鬼唱禍。子細審三思，慈母莫生我。
詩（幷序） 二十五 王梵志 
佐史非（一作「作」）臺補，任官州縣上。未是好出身，丁兒避征防。不慮棄家門，狗偷且求養。每日求行案，尋常恐迸仗。食即衆廚飡，童兒更護當。有事檢（一作「機」）案追，出帖付里正。火急捉將來，險語唯須胱（一作「就」）。
詩（幷序） 二十六 王梵志 
前人心裏怯，乾喚愧曹長。紙筆見續到，仍送一縑箱（一作「想」）。錢多早發遣，物少被頡頏。解寫除却名，楷（項校「揩」）赤將頭放。
詩（幷序） 二十七 王梵志 
得錢自喫用，留着櫃裏重。一日厥摩師，空得紙錢送。死入惡道中，量（張改作「良」）由罪根重。埋向黃泉下，妻嫁別人用。智者好思量，爲（一作「乃」）他受枷棒。
詩（幷序） 二十八 王梵志 
當鄉何物貴，不過五里官。縣局南衙點，食並衆廚飡。文簿鄉頭執，餘者配雜看。差科取高戶，賦役數千般。處分須平等，併檑出時難。職任（張改作「事」）無祿料，專仰筆頭鑽。管戶無五百，雷同一概看。愚者守直（一作「{穴/日}」，蔣謂即「冥冥」）坐，黠者馺馺看。
詩（幷序） 二十九 王梵志 
愚人癡涳涳，錐刺不轉動。身着好衣裳，有錢不解用。貯積留妻兒，死得紙錢送。好去更莫來，門前有桃棒。
詩（幷序） 三十 王梵志 
愚人癡涳涳，常守無明塚。飄入闊海中，出頭兼沒頂。手擎金玉行，不解隨身用。昏昏消好日，頑皮不轉動。廣貪世間樂，故故招枷棒。罪根漸漸深，命絕何人送。積金作寶山，氣絕誰將用。
詩（幷序） 三十一 王梵志 
兀兀（一作「杌杌」）貪生業，憨人合腦癡。漫作千年調，活得沒多時。急手求三寶，願入湼槃期。杓柄依僧次，巡到厥摩師。
詩（幷序） 三十二 王梵志 
一種同翁兒，一種同母女。無愛亦無[憎]（增），非關後父母。若箇與好言，若箇與惡語。耶孃無偏頗，何須怨父母。男女孝心我，我亦無別肚。
詩（幷序） 三十三 王梵志 
你若是好兒，孝心看父母。五更牀前立，即問安穩不。天明汝好心，錢財橫入戶。玉祥敬母恩，冬竹抽笋與。孝是韓伯[俞]（倫），董永孤養母。
詩（幷序） 三十四 王梵志 
你孝我亦孝，不絕孝門戶。只見母憐兒，不見兒憐母。長大取得妻，却嫌父母醜。耶娘不採括（張改作「睬聒」），專心聽婦語。生時不恭（一作「供」）養，死後祭泥土。如此倒見賊，打煞無人護。
詩（幷序） 三十五 王梵志 
父母生男女，沒娑可憐許。逢着好飲食，紙裏將（一作「相」）來與。心恆意（一作「憶」）不忘，入家覓男女。養大長（一作「將」）成人，角睛（項校「眼」）難共語。五逆前後事，我死即到汝。
詩（幷序） 三十六 王梵志 
興生市郭兒，從頭市內坐。例有百餘千，火下三五箇。行行皆有鋪，鋪裏有雜（一作「新」）貨。山鄣買物來，巧語能相和。眼勾穩物著，不肯遣放過。意盡端坐取，得利過一倍（此字失韻）。
詩（幷序） 三十七 王梵志 
□□□□□，分毫擘眼諍。他買（項、蔣校「賣」）抑遣賤，自買即高擎。心裏無平等，尺寸不分明。名霑（項校「帖」）是百姓，不肯遠征行。不是人強了，良由方孔兄。
詩（幷序） 三十八 王梵志 
有錢惜不喫，身死留（一作「由」）妻兒。只得紙錢送，欠少元不知。門前空言語，還將紙作衣。除非夢裏見，觸體更何時。獨守深泉下，冥冥長夜飢。憶想（一作「相」）平生日，悔不著羅衣。
詩（幷序） 三十九 王梵志 
生（一作「坐」）時同飯瓮（一作「翁」），死則同食瓶。火急早掘塚，不遣暫時停。永別世間樂，唯聞哭我聲。四海交遊絕，籍帳便除名。
詩（幷序） 四十 王梵志 
見有愚癡君，甚富無男女。不知死急促，百方更造屋。死得一棺木，一條衾被覆。妻嫁他人家，你身不能護。有時急造福，實莫相疑悮。
詩（幷序） 四十一 王梵志 
虛霑一百年，八十最是老。長命得八十，不解學修道。悠悠度好日，無心念三寶。根（一作「報」，張改作「抱」，項校作「把」）拳入地獄，天堂無人到。圻（項校作「坼」）破五戒身，却入三惡道。一入恆沙劫，不須自懊惱。
詩（幷序） 四十二 王梵志 
說錢心即喜，見死元不愁。廣貪財色樂，時時度日休。平生不造福，死被業道收。但看三惡處，大有我般流。
詩（幷序） 四十三 王梵志 
好住四合舍，殷勤堂上妻。無常煞鬼至，火急被追[催]（摧）。露頭赤脚走，不容得着鞋。向前任料理，難見却回來。有意造一佛，爲設百人齋。無情任改嫁，資產聽將陪。吾在惜不用，死後他人財。憶[想]（相）生平日，悔不唱《三臺》。
詩（幷序） 四十四 王梵志 
地下須夫急，逢頭取次捉。一家抽一箇，勘數申（項校作「由」，通「猶」）未足。科出排門夫，不許私遮却（戴謂此字衍）曲。合去取正身，名字付司錄。棒驅火急走，向前任縛束。
詩（幷序） 四十五 王梵志 
奉使親監鑄，改故造新光。開通萬里達，元寶出青黃。本姓使流傳，涓涓億兆陽（張改作「揚」）。無心念貧事，□□□□□。有時見即喜，貴重劇耶孃。唯須家中足，時時對孟常（張改「嘗」，項校「光」）。。
詩（幷序） 四十六 王梵志 
怨家煞人賊，即是短命子。生兒擬替翁，長大拋我死。債主蹔過來，徵我夫妻淚。父母眼乾枯，良由我憶你。好去更莫來，門前有煞鬼。
詩（幷序） 四十七 王梵志 
來如塵蹔[起]（去），[去]（起）如一墜（項校「隊」）風。來去無形影，變見極忩忩。不見無常急，業道自迎君。何此事有真實，還凑入冥空。
詩（幷序） 四十八 王梵志 
兄弟義[居]（君）活，一種有男女。兒小教讀書，女小教針補。兒大與（郭校「須」）娶妻，女大須嫁去。當房作私產，共語覓嗔處。好貪競盛喫，無心奉父母。外姓能蛆姡，啾唧由女婦。一日三場鬬，自分不由父。近逢窮業至，緣身一物無。披繩兼帶索，行時須杖扶。四海交遊絕，眷屬永還（張改作「遠」）疏。東西無濟着，到處即女君（張改「安居」，項、戴校作「汝居」）。（以上錄自張錫厚《王梵志詩校輯》卷二，原卷爲伯三二一一、斯五四四一、斯五六四一。以《敦煌掇瑣》三一參校。）（按：《全唐詩續補遺》卷二據《敦煌掇瑣》錄伯三二一一卷收其中二十六首爲缺名《五言白話詩》。張錫厚考證此卷爲王梵志作，可以定論。今將童氏未收之作皆錄出。）。
詩（幷序） 四十九 王梵志 
（前缺）人去像還去，人來像以明。像有投鏡意，人無合像情。鏡像俱磨滅，何處有衆生。
詩（幷序） 五十 王梵志 
一身元本別（張、項校作「利」），四大聚會同。直似風吹火，還如火逐風。火強火（項校「風」）熾疾，風[疾]（即）火[愈]（逾）烘。火風俱氣盡，星散總成空。
詩（幷序） 五十一 王梵志 
以影觀他影，以身觀我身。身影何處昵？身共影何親？身行影你（張改作「作」）伴，身住影爲鄰。身影百年外，相看一聚塵。
詩（幷序） 五十二 王梵志 
觀影元非有，觀身亦是空。如採水底月，似捉樹吹（張改作「頭」）風。攬之不可見，尋之不可窮。衆生隨[業]（葉）轉，恰似寐夢中。
詩（幷序） 五十三 王梵志 
雷發南山上，雨落北浮（張改作「澤」，戴校「海」，項校「溪」）中。雷驚{石擘}礰（張改作「霹靂」）火，雨激咆哮風。倏忽威靈歇，須臾勢乃窮。天地不能以，如女爲身空。
詩（幷序） 五十四 王梵志 
非相非非相，無明[無無]（元元）明。[相]（傷）逐妄中出，明從暗裏生。明通暗即盡，妄絕[相]（明）還清。能知寂滅樂，自然無色聲。
詩（幷序） 五十五 王梵志 
但看蛾（項改「繭」）作蛾（張改作「卵」），不憶蠶生箔。但看睡寐時，還將夢爲樂。蛾既不羨蠶，夢亦不爲樂。當作如是觀，死生無好惡。
詩（幷序） 五十六 王梵志 
黃母化爲鼈，祇爲鼈爲身。牛裏（項校「哀」）化爲虎，亦是虎爲人。不憶當時[業]（葉），寧知過去因。死生一變化，若箇是師親。
詩（幷序） 五十七 王梵志 
古來服丹石，相次入黃泉。萬寶不贖命，千金不買年。有生即有死，何後復何先。人人總色活，注（項改「拄」）著上頭天。
詩（幷序） 五十八 王梵志 
死竟土底眠，生時土上走。死竟不出氣，生時不住口。早死一生{曰/丰}（張改作「畢」），誰論百年後。召我還天公，不須盡出手。
詩（幷序） 五十九 王梵志 
行善爲基路，偷盜五不作，耶●（張謂以上三字爲衍文）五不當（戴校二句作「偷盜吾不作，邪淫吾不當。」）。不解讒朝廷，不解佞君王。不能行左道，於中說一傷（張改作「場」）。一直逢閻夫，盡地取天堂。。
詩（幷序） 六十 王梵志 
前業作因緣，[今]（金）身都不記。今也（項、郭校「世」）受苦拙（張改作「惱」），[未]（末）來當富貴。不是後身奴，來生作事地。不如多溫酒，相逢一時醉。
詩（幷序） 六十一 王梵志 
少年何必好，老去何須嗔。祖公日日故，孫子朝朝新。祇道人祭鬼，何曾鬼祭人。蹔來何（項疑「還」）須去，知我是誰親？（張錫厚錄作二首）。
詩（幷序） 六十二 王梵志 
悲喜相纏繞，不許暫踟躕。東家比葬地，西家看產圖。生者歌滿路，死者哭盈衢。循環何太急，槌鑿（二字從戴校補）相[催]（崔）驅。
詩（幷序） 六十三 王梵志 
無常元不避，[業]（葉）（項謂通「業」）到即須行。從（項校「徒」）作七尺影，俱墳一丈坑。妻兒啼哭送，鬼子唱歌迎。故來皆有死，何必得如（郭疑「長」）生。
詩（幷序） 六十四 王梵志 
造化成爲我，如人弄郭郎（「郎」字出韻，似當從《顏氏家訓》作「郭禿」爲是）。魂魄似繩子，形骸若柳木。掣取細腰肢，抽牽動眉目。繩子作（張改作「乍」）斷去，即是乾柳模。
詩（幷序） 六十五 王梵志 
觀此身意相，都由水火風。有生皆有滅，有始皆有終。氣聚即爲我，氣散即成空。一羣泊（項校「怕」）死漢，何以（張改「似」，項校「異」）叫（項校「叩」）頭蟲。（以上三首，張錫厚分爲五首，似未允。）。
詩（幷序） 六十六 王梵志 
貪暴無用漢，資財爲他守。惜衣不蓋形，[惜]（借）食不供口。積聚萬金花，望得千年有。不知名（張改作「冥」）道[中]（忠），車子來相受。
詩（幷序） 六十七 王梵志 
亡（張改作「妄」）隨（項校「玉髓」）長年術，金剛不壞身。俱傷生死苦，誰兌（項校「免」）湼槃因。精魂歸寂滅，骨肉化灰塵。釋老由自氣（戴校「猶自去」，項校「猶自棄」），何況迷遇（項校「愚」）人。。
詩（幷序） 六十八 王梵志 
差着即須行，遣去莫求住。名字石函裏，官職天曹注。錢財鬼料量，衣食明分付。進退不由我，何須滿優衢（張改作「憂懼」）。
詩（幷序） 六十九 王梵志 
向（郭、項校「伺」）命取人鬼，[屠]（暑）兒殺羊客。鬼識人興料，客辨羊肉厄。人自不覺死，羊亦不覺搦。恰似園中瓜，合熟即須擿。
詩（幷序） 七十 王梵志 
運命滿悠悠，人生浪聒聒。死時天遣死，活時天遣活。一旦罷因緣，千金須判割。饒君鐵甕子，走藏不得脫。
詩（幷序） 七十一 王梵志 
官職亦須求，錢財亦須覓。天雨麻點孔，三年著一滴。王相（張改作「妄想」）逢便宜，參差著局席。[兀兀]（瓦瓦）舍底坐，餓你眠（張改作「眼」）赫赤（戴校「饒你眼赫赫」）。
詩（幷序） 七十二 王梵志 
生時不須歌，死時不須哭。天地捉秤量，鬼神用斗斛。體上須得衣，口裏須得祿。人人覓長命，沒地可種穀。
詩（幷序） 七十三 王梵志 
運命隨身搏（張改作「縛」，袁謂不錯，戴校「轉」），人生不自覺。業厚即福來，業強（項疑「薄」之訛）福不著。淳善皆安穩，蠱害總煞却。身作身自當，將頭來自斫。
詩（幷序） 七十四 王梵志 
先因崇福德，今日受肥胎。果報迎先種，橋梁預早開。奪我先時樂，將充死後媒。
詩（幷序） 七十五 王梵志 
兀兀身死後，冥冥不自知。爲人[何]（可）必樂，爲鬼何[必]悲。[競]（竟）地徒張眼，諍官慢豎眉。窟[裏]（裹捋）長[展]（鹿）脚，[將]知我是誰（友）？（均從項校）。
詩（幷序） 七十六 王梵志 
請看漢武帝，請看秦始皇。年年合[仙]（山）藥，處處求[醫]（鑿）方。結構千秋殿，經營萬壽堂。百年有一倒，自去遣誰當。
詩（幷序） 七十七 王梵志 
饒你王侯[職]（識），饒君將相官。蛾眉珠玉珮，寶馬金銀鞍。錦綺嫌不着，猪羊死不飡。口中乞朴（項改「新」、張改作「扑」）斷，眷屬不相看。
詩（幷序） 七十八 王梵志 
自死與鳥殘，如來相體[恕]（怒）。莫養圖口腸，莫煞共盤筯。鋪頭錢買取，飽噉何須慮。儻見閻羅王，亦有分疏取。
詩（幷序） 七十九 王梵志 
衆生眼盼盼，心路甚堂堂。三（袁、項校「一」）種逐耶孃，一種惜身命，一種憂死亡。側長恭勉（張改作「拋」）面，長生跪拜羊。口中不解語，情下極荒忙。何忍刺他煞，曾無阡許惶。牛頭捉得你，鑊裏熟煎湯。
詩（幷序） 八十 王梵志 
男婚藉嘉偶，女娉希好仇。但令捉如息，何尤無公侯。菩薩常梳髮，如來不剃頭。何須禿兀硉，怨（項校「然」）始學薰脩。榮官赤赫赫，滅族黃髮人（郭謂「人」爲疊字符號）。
詩（幷序） 八十一 王梵志 
死王羨活鼠，寧及尋常人。得官何須喜，失職何須憂。不可將財覓，不可智力求。儻來可柜突（張改作「櫃藏」），□（張補「任」，項疑「運」）去不可留。（二句戴校「儻來不可拒，俄去不可留。」）任來還任去，智（戴、項校「知」）命何須愁。
詩（幷序） 八十二 王梵志 
索須得好婦，自到更須求。面似三拳作，心知一代休。遮莫你崔盧，遮（鄭）莫你[鄭]（彭城）劉。若無主物子（項校「主子物」），誰家死骨頭。。
詩（幷序） 八十三 王梵志 
思量小家婦，貧奇惡行迹。酒肉獨自抽（項疑「袖」），糟糠遣他喫。生活九牛挽，[唱]（嗢）叫（蘇一四八七卷作「說唱」）百夫敵。自著紫臭翁，餘人赤羖䍽。索得屈烏爵，家風不禁益。
詩（幷序） 八十四 王梵志 
讒臣亂人國，姡婦破人家。客到雙[眉]（媚）腫，夫來兩手㧝（項、戴校「拏」）。醜皮不憂敵，面面却憎花。親姻共歡樂，夫婦作榮花。
詩（幷序） 八十五 王梵志 
前身有何罪，色（項、戴謂通「索」）得湼（項校「鳩」）槃荼。天下惡風俗，臨喪命獨（項校「犢」）車。男婚不（項校「傅」）香粉，女嫁著釵花。屍櫪（項疑「厝」）陰地臥，知堵（項校「者」）是誰家。
詩（幷序） 八十六 王梵志 
古人數下畢，今我（項校「代」）少高門。錢少婢不嫁，財多奴共婚。各各服（項校「販」）父祖，家家賣子孫。自言望性（項校「姓」）望，聲盡不可論。
詩（幷序） 八十七 王梵志 
敬他還自敬，輕他還自輕。駡他一兩口，他駡幾千聲。觸他父母（諍）諱，他觸祖公名。欲覓無嗔根（項校「報」），少語最爲精。
詩（幷序） 八十八 王梵志 
難[忍]儻能忍，能忍最爲難。伏肉虎不食，病鳥人不彈。當時雖{各寺}（張改作「碕」）堵，過後必身安。唾面不須拭，從風自蔭乾。
詩（幷序） 八十九 王梵志 
負恩必須酬，施恩慎勿（色）索。得他一石麪，還他十斗麥。得他半疋練，還他二丈帛。瓠蘆作朾車，棒莫作出客。
詩（幷序） 九十 王梵志 
敬他保自貴，辱他□□□（戴補「招自耻」，呂朋林補「實辱己」。張補「還自受」三字，不韻，恐非是。）。你若敬（項校「計」，下同）算他，他還敬算你。勾他一盞酒，他勾十巡至。子細審思量，此言有道理。。
詩（幷序） 九十一 王梵志 
不知愁大小，不知愁好醜。爲當面似雞，爲當面似狗。道愁不愛食，聞愁偏怕酒。剩打三五盞，愁應來（張改作「如」）屍走。
詩（幷序） 九十二 王梵志 
本巡連索索，樽主告平平。當不怪來晚，覆盞可憐精。門前夜狐哭，屋上鵄梟鳴。一種聲響音，何如刮鉢聲。
詩（幷序） 九十三 王梵志 
我家在何處，結對（張改作「隊」）守先阿（戴校「結草守山阿」、項校「結宇對山阿」）。[院]（𨺋）側狐狸窟，門前烏鵲窠。聞[鶯]（應）便下種，聽雁即收禾。悶遣奴吹笛，閑令如其唱歌。如（鄭振鐸改「男」，項云通「兒」）即教誦賦，女即學調梭。寄語天公道，寧能那我何。
詩（幷序） 九十四 王梵志 
第一須景行，第二須強明。律令波濤[涌]（誦），文詞花草生，心神潡（張改作「激」）前（項校「箭」）直，懷抱徹沙清。觀察總如此，何愁不太平。
詩（幷序） 九十五 王梵志 
天子與你官，俸祿生（項校「坐」）地（張改作「由他」）授。飲響（戴、項校「飨」）不知足，貪婪得動手。每懷劫賊心，恆張餓狼口。[枷]（加）鎖忽然至，飯蓋遭毒手。
詩（幷序） 九十六 王梵志 
百姓被欺屈，三官須爲申。朝朝團坐入，漸漸曲精（戴、項校「情」）新。斷榆翻作柳，判鬼却爲人。天子抱冤屈，他於（張改作「揚」）陌上塵。
詩（幷序） 九十七 王梵志 
[代]（伐）天理百[姓]（性），格戒（項校「式」）亦須遵。官喜律即喜，官嗔律即嗔。總由官斷法，何須法斷人。一時截却項，有理若爲申。
詩（幷序） 九十八 王梵志 
天下惡官職，未過御史臺（戴校「寺」）。好眉福張眼（戴、項、袁校「努眉復張眼」），何須弄師子。傍看甚可畏，自家困求死。脫却面頭皮，還共人相似。
詩（幷序） 九十九 王梵志 
家同（張改作「僮」）須飽暖，裝束唯粗疏。俗人作憐愛，處置失形模。衣袴白如鶴（一作「衣苦自如鸖」），頭巾黑如烏。裌袍實誇（戴校「姱」）錦，衫改（項校「段」）高機蘆（張改作「纑」）。未羨霍去病，誰論馮子都。此是丈夫妾，何關曹主奴。他道恆（項校「肥」）飽食，我瘦我（項校「餓」）欲死。唯須學一種，勿復青當（張改作「當青」）史。行年五十餘，始學無（張改作「悟」）道理。回頭義（戴校「議」，張改作「憶」）經營，窮因只由你。
詩（幷序） 一○○ 王梵志 
鴻鵠盡（項校「晝」）飛颺，蝙蝠夜陵（項校「紛」）泊。幽顯雖不同，志性不相博（張改作「搏」，袁謂不誤）。他家求官官（張改作「宦」），我專慕客作。齋得貳斗米，鐺前交摎脚。脫帽安懷中，坐兒膝頭著。不羨榮華好，不羞貧賤惡。隨緣適世間，自得恣情樂。無事強人選，散官先即著。年年愁上番，獼猴帶[斧]（父）鑿。
詩（幷序） 一○一 王梵志 
父子相憐愛，千金不肯博。忽死賤如泥，遙看畏近着。東家朾（項疑「釘」）桃符，西家縣赤索。藂（張改作「聚」）頭唱奈何，相催早埋却。
詩（幷序） 一○二 王梵志 
平生不喫著，於身一世錯。一日命終時，拔釜交樛杓。若有大官職，身苦妻兒樂。叉手立公庭，終朝併[兩]（雨）脚。得祿奴婢飡，請賜妻兒著。一日事參差，獨自煞你却。
詩（幷序） 一○三 王梵志 
人生能幾時，朝夕不可保。死亡今古傳，何須愁此道。有酒但當飲，立即相看老。兀兀信因緣，終歸有一到。
詩（幷序） 一○四 王梵志 
王二羊（項、蔣校「美」）年少，梵志亦不惡。借問[今]（金）時人，阿誰肯伏弱？。
詩（幷序） 一○五 王梵志 
忍辱收珍寶，嗔●捐福田。高心難見佛，下意得生天。
詩（幷序） 一○六 王梵志 
嗔恚滅功德，如火燎豪毛。百年修善業，一念惡能燒。
詩（幷序） 一○七 王梵志 
三年作官二年半，修理廳館老癡漢。但知多□（張補「少」字）與梵志，頭□（張補「戴」字）笠子雨裏判。
詩（幷序） 一○八 王梵志 
六賊俱爲患，心賊最爲災。東西好遊浪，南北事同（張改作「周」）迴。疾姡終難却，慳貪去即來。自非通達者，迷性若爲開。
詩（幷序） 一○九 王梵志 
官職莫貪財，貪財向死親。有即渾家用，曹（張改作「遭」）羅唯一身。法律[刑]（形）名重，不許浪推人。一朝囹圄裏，方始憶清貧。
詩（幷序） 一一○ 王梵志 
人受（張改「壽」）百歲不長命，中道仍有死傷人。唯能縱情造罪過，未能修善自[防]（坊）身。
詩（幷序） 一一一 王梵志 
積善必餘慶，積惡必餘殃。錢財不能入，三寶先你□（張補「亡」字）。五色衣裳□，□□□□□。
詩（幷序） 一一二 王梵志 
出門拗頭戾跨，自道行步趨鏘。伺命把棒忽至，遍體白汗如漿。撮你不得辭別，俄爾眷屬分張。合村送就曠野，回來只見空牀。
詩（幷序） 一一三 王梵志 
若言余浪語，請君看即知。回頭面北臥，寸步更不移。終身不念食，永世不須衣。此名無常住，垂（張改作「無」、項改「誰」）人輒得知。
詩（幷序） 一一四 王梵志 
愚夫癡杌杌，常守無明窟。沉淪苦海中，出頭還復沒。頂戴神靈珠，隨身無價物。二鼠數相侵，四蛇推（項校「摧」）命疾。似露草頭霜，見日一代畢。更愚丸（項校「遇刀」，張改「遇炎」）風吹，彼此俱無匹。貯得滿堂金，知是誰家物。（以上皆錄自張錫厚《王梵志詩校輯》卷三，原卷爲伯三八三三、伯二九一四、蘇一四八七、二八七一。該卷有五首已收入《全唐詩補逸》卷二。）。
詩（幷序） 一一五 王梵志 
慧心（一作「眼」）近空心，非關（一作「開」）髑髏孔。對面說不識，饒你母姓董。（見張錫厚《王梵志詩校輯》卷六，出敦煌本《歷代法寶記》）（按：《歷代法寶記》謂無住禪師引王梵志此詩，《全唐詩續補遺》誤收入無住名下，今移正。）。
詩（幷序） 一一六 王梵志 
此身如館舍，命似家宿客。客去館舍空，知是誰家宅。（見張錫厚《王梵志詩校輯》卷六，出伯三○二一卷佛書引。）。
詩（幷序） 一一七 王梵志 
人是無常身。（同前）（按：本卷及下卷所錄今人校訂意見，皆錄自郭在貽《王梵志記彙校》〖中國訓詁學會第四屆年會論文〗，引錄諸家有項楚〖簡稱項〗、袁賓〖簡稱袁〗、蔣紹愚〖簡稱蔣〗、周一良〖簡稱周〗、黃征〖簡稱黃〗、松尾良樹〖簡稱松尾〗、戴密微〖簡稱戴〗及郭在貽〖簡稱戴〗等。承袁賓同志提供資料。）。
詩 一 王梵志 
我今一身（任錄作「生」）內，修營等一國。管□□□尸（項楚校作「管屬八萬戶」），隨我債衣食。外相（項校「想」）去三尸，□（陳補「內」字）思除六賊。貪望出累身，□□入淨域。
詩 二 王梵志 
生亦只物生，死亦只物□（任、陳皆補「死」字）。□□□（項補「來去不」）相知，苦樂何處是？唯見生人悲，未聞啼哭鬼。以此好□（任、陳皆補「思」字）量，未必生勝死。
詩 三 王梵志 
世間不信我，言我□造惡。不能爲俗情，和光心自各。財色終不染，妻子不戀者。共□（任、陳皆補「你」字）□□（陳補「同」字）塵，至理求不錯。智惠（陳校作「慧」）渾一愚，我心常離縛。君自未識真，余身桓（任錄、項校均作「恒」）□（陳補「坦」字、項補「快」字）樂。
詩 四 王梵志 
王二語梵志：俗間無我師。心中不了義，聞者盡不知。我今得開悟，先身已受持。尋經醒無我，披《老》悟無爲。君身（項校「神」）自寂滅，君身若死屍。神身一分（任錄作「六」）解，六識自開披。萬事都無著，憐（項校作「泠」）然無所之。漏盡無煩惱，神澄自靡斯。心高鵠共駕，一舉出天池。
詩 五 王梵志 
梵志與王生，密敦膠[漆]（柒）友。共喜[歌一]樂，同欣詠五柳。適意叙詩書，清淡盃（一作「盂」）淥[酒]。莫怪頻追逐，只爲相[知]久。（按：此詩原卷中兩見，茲據另一重抄處校補。）。
詩 六 王梵志 
俗人道我癡，我道俗人[騃]。兩兩相排撥，嘍囉不可解。世人重榮華，我心今已罷。惟有如意珠，撩渠不肯買。耽浮[五]欲樂，幾許難開解。（任錄此下別作一首）。
詩 七 王梵志 
嗟世俗難有，爲住煩惱處。塵危三業障，心造恒游生死因。不覺四蛇六賊藏身內，貪癡五欲競相催。
迴波樂 王梵志 
回波[爾]（來）時[六]（大）（均從任校）賊，不如持心斷惑。縱使誦經千卷，眼裏見經不識。不解佛法大意，徒勞排文數黑。頭陀蘭若精進，希望後世功德。持心即是大患，聖道何由可剋。若悟生死之（任校作「如」）夢，一切求心皆息。（按：原卷此首前題「王梵志迴波樂」六字，以下連抄。任謂此首及以下六皆屬《迴波樂》之作。）。
迴波樂 八 王梵志 
法性大海如如，風吹波浪溝渠。我今不生不滅，於中不覺愚夫。[憎]（增）（從任、陳校）惡若爲是惡，無始流浪三塗。迷人失路但坐，不見六道清虛。
迴波樂 九 王梵志 
心本無雙無隻（陳校作「佞」），深難到底淵洪。無來無去不住，㺃（陳校作「猶」、任校作「獨」）如法性虛空。復能出生諸法，不遲不疾容（任改作「從」）容。幸願諸人思忖（原作「恃」，從項校改），自然法性通同。
迴波樂 十 王梵志 
但令但貪但呼，波（陳校作「般」）若法水不枯。醉時安眠大道，誰能向我停居。八苦變成甘露，解脫更欲何須。萬法歸依一相，安然獨坐四衢。。
迴波樂 十一 王梵志 
凡夫有喜有慮，少樂終日懷愁。一朝不報明冥，常作千歲遮頭。財色□（陳補「只」字）緣不足，盡夜拪㨝規求。
迴波樂 十二 王梵志 
不語諦觀如來，逍遙獨脫塵埃。合眼任心樹下，跏趺端坐花臺。不懼前後二際，豈著水火三災。只勸（陳謂「只」字衍，任謂「勸」字衍）遣榮樂[靜]（靖）坐，莫戀妻子錢財。稱體寶衣三事，等（任錄作「葬」）身錫杖一枚。常持智[慧]（惠）刀劍，逢者眼目即開。
迴波樂 十三 王梵志 
法性本來常存，茫茫無有邊畔。安身取捨之中，被他二境迴換。歛念定（任錄作「之」）想坐禪，攝意安心覺觀。木人機關（任錄作「挾開」）修道，何時可到彼岸？忽悟諸法體空，欲似熱病得汗。無智人前莫說，打破君頭萬段。（按：項楚謂本首及前「回波爾時六賊」一首均系據寶誌《大乘讚》改寫而成。寶誌之作見本書卷五十九。）。
迴波樂 十四 王梵志 
隱去來，尋空有，空有[畢]（必）竟兩無名，二境安心欲何守？不長不短鑒空心，若（任錄作「君」）見空心還是有。空有俱遣法無依，智者融心自安偶。隱去來，勿浪波波走。
迴波樂 十五 王梵志 
隱去法，隱去游朝市。不離煩惱原，無希真妙理。對境息貪癡，何假求高士？是非不二見，法界同昆季。隱去來，大樂無基（項疑「機」）止。
迴波樂 十六 王梵志 
教君有男女，但令遣出家。如山覆一壝（項校「㙺」，通「簣」），似草始生牙。剃頭並去髮，脫俗服袈裟。聞鐘即禮拜，見佛獻香花。不思五等貴，寧貪駟馬車。
迴波樂 十七 王梵志 
危身不自在，猶如脆風壞。命盡骸歸士，形移更受胎。猶如空盡月，凡數幾千迴。
迴波樂 十八 王梵志 
若個達苦空？世間無有一。不見己身非，唯都（項校「覩」）他家失。貪兒覓長命，論時熟癡漢。終歸不免死，受苦無崖畔。非但少衣食，王役偏差喚。不如早殯地，愁苦一時散。
迴波樂 十九 王梵志 
世間何物親？妻子貴於珍。一朝身命謝，萬事不由人。財錢任他用，眷屬不隨身。何須人哭我，終是一聚塵。
迴波樂 二十 王梵志 
可惜千金身，從來不懼罪。見善不肯爲，值惡便當憙。煞猪請恩福，寧知自損己？所以有貧富，良田（陳校作「由」）先業起。
迴波樂 二十一 王梵志 
夢游萬里自然，覺罷百事憂煎。欲見神身分別，思此即在眼前。聖人無夢無想，達士無我無緣。且寄身爲庵屋，就裏養出神仙。
迴波樂 二十二 王梵志 
多緣饒煩惱，省事得心安（項疑作「安心」）。若能絕妄想，果成堅固林。捨[邪]（耶）歸六趣，畢竟去貪嗔。無塵復無垢，何慮不成真。
迴波樂 二十三 王梵志 
不慮天堂遠，非愁地獄虛。心中一種懼，唯怕土菴廬。迥靜丘荒外，寂寂遠村墟。泉門一閉後，開日定知無。
迴波樂 二十四 王梵志 
自有無用身，觀他有用體。子（細）細好推尋，論時幾許騃。佛性五蔭中，眼看心不解。終日求有爲，屈屈向他禮。
迴波樂 二十五 王梵志 
壯年凡幾日？死去入士菴。論情即今漢，各各悉癡㤌（項校作「憨」）。唯緣二升米，是處即生食。禮佛遙言之，彼角仍圖攤。貪錢險不避，逐法易成難。即今不如此，寧隨體上寒。乍可無餘仗（項謂應作「伏」，爲「服」之音誤），願得一身安。無爲日日悟，解脫朝朝喰（陳校作「餐」）。死去天堂（堂）上，遣你斫額看。
迴波樂 二十六 王梵志 
若能無著即如來，身中寶藏自然開。一切生死皆消滅，判不更畏受胞胎。悮（陳校作「悟」）時剎那不移慮，父子相見付珍財。衆魔外道皆賓仗（項校「伏」），諸天空中唱善哉。
迴波樂 二十七 王梵志 
世人重金玉，余希衣內珍。細細辭名利，潮（項校「漸」）漸遠囂塵。貪癡日日滅，智境朝朝新。語你世上漢，阿都（項校「堵」）是良田。
迴波樂 二十八 王梵志 
王二與世人，俱來就梵志。非爲貪與賞，與你論愚智。凡夫累劫中，不解思量事。見善不肯爲，見惡喜無睡。昏昏似夢人，未飲恒如醉。
迴波樂 二十九 王梵志 
榮利皆悉爭，畏死復貪生。心神爲俗網，蠢蠢暗中行。
迴波樂 三十 王梵志 
他見見我見，我見見他見。二見亦自見，不見喜中面。手把車釧鏡，終日向外看。唯見他長短，不肯自洮練（項校「揀」）。竟竟口合合，猶如冶排扇。逢人即作動，心舌常交戰。不肯自看身，看身善不善。如此癡冥人，只是可惡賤。勸君學修道，含食但自㖶。且拔己飢渴，五邪邪毒箭。獲得身中病，應時乃一現。安住解脫中，無礙未別見。住是分別有，任用法界遍。縱起六十二，非由無罪（項校「最」）殿。所以得如斯，有大善方便。
迴波樂 三十一 王梵志 
人生一世裏，能得幾時活？迴己審思量，何忍相劫奪。自命惜求死，煞他不記活。布施覓聲名，不肯救飢渴。口道願生天，不免地獄撮。禮佛至頂盡，終歸被愴割。一往陷三塗，窮劫不得脫。寄語世間人，可（項校「不」）可浪夸闊。各願尋其本，努力棄劫末。迴心一念頃，萬事即解脫。
迴波樂 三十二 王梵志 
我不畏惡名，惡名不須畏。四大亦無生，信你痛謗誹。你自之於我，於我何所費？不辭應對你，至到（項校「對」）無氣味。
迴波樂 三十三 王梵志 
可笑世間人，爲言恒不死。貪□（原作「懦」，抹去，旁改字漫漶，陳補「恡」字）不知休，相憎不解止。背地道他非，對面伊不是。埋著黃蒿中，猶成薄媚鬼。
迴波樂 三十四 王梵志 
一旦遊塵境，念俗愛榮華。不覺三塗苦，八難更來遮。飄流生死海，託受在毛家。食蒭無厭足，頭上著繩麻。
迴波樂 三十五 王梵志 
縱使千乘君，終齊一箇死。縱令萬品食，終同一種屎。釋迦窮八字，老君守一理。若欲離死生，當須急思此。夜夢與晝遊，本不相知爾。夢惡便生懊，夢好覺便喜。你信齋戒身，本自不識你。欲驗死更生，方斯以類比。
迴波樂 三十六 王梵志 
你今意況大聰，不語修道有功。亦無二邊不著，亦復不住太空。衆生不解執有，只爲心裏不通。迷人已南作北，又亦不[辨]（辯）西東。念箇癡人學道，終日竟夜忩忩。只都（項校「覩」）小兒無智，何異世諦盲聾。
迴波樂 三十七 王梵志 
大丈夫，遊蕩出三途。榮名何足捨，妻子士（陳校作「有」，項謂「視」之訛）如無。法忍先將三毒共，佛性（一）常與六情俱。但信研心性妙寶，何煩衣外覓明珠。
迴波樂 三十八 王梵志 
大丈夫，性識本清虛。無心妨世事，觸物任情居。
迴波樂 三十九 王梵志 
學問莫倚聰明，打卻我慢貢高。出家解脫無年（項校「事」），永離三界逍遙。坐禪解空無相，皆皆實覓□□。□□□□□□，□□□□□□。法界以爲家舍，任從自在條條（項校「翛翛」）。形（下缺）。。
迴波樂 四十 王梵志 
慎事罪不生，忍嗔必有□。□□□□□，□□□□□。□□□部宰。捉此用爲心。高（下缺）。
迴波樂 四十一 王梵志 
衆生發大願，□□□□□。□□在前亡，論時依大道。病得子孫扶，□□□□□。□□□□□，□須更懊惱。
迴波樂 四十二 王梵志 
□□□□□，□□□□錯。終歸一聚塵，何用深棺槨。土下螻蟻飡，但□□□□（張錄作「衆生發大願」）。□□□□□，平章自埋卻。
迴波樂 四十三 王梵志 
□□□□□，兒大君須死。天使遣如然，兩俱不得止。愚夫無所知，欲得見□□。□□□□□，□□□欲死。
迴波樂 四十四 王梵志 
兒子有亦好，無亦甚其精。有時愁□□，□□□□□。不愁你亦是，一種大星星。
迴波樂 四十五 王梵志 
□□□□料，並是天斟酌。貯積擬孫兒，論時幾許錯。死活並由天，貧富□□□，□（陳補「己」字）餓畏兒飢，從頭少一杓。（以上皆見蘇聯科學院東方學研究後列寧格勒分所藏敦煌寫卷，卷末題：「大曆六年五月□日抄王梵志詩一百一十首，沙門弘忍寫之記。」寫卷前半不存。轉錄自《敦煌學》第十二輯〖一九八七年出版〗刊陳慶浩《法忍抄本殘卷王梵志詩初校》。所據爲蘇聯藏列一四五六卷。另參項楚《列一四五六號王梵志詩殘卷補校》。又張錫厚《王梵志詩校輯補遺》收七首殘詩，任半塘先生《敦煌歌辭總編》卷三錄《迴波樂》七首、《隱去來》二首，附收詩七首，今均取以參校。）。
迴波樂 四十六 王梵志 
世有一種人，可笑窮奇物。閑則著五欲，急時便□□（項補「依佛」）。□□□□□，□□持戒律。好結無情伴，招喚共放逸。心淨不[禮]□，□□□□□。
迴波樂 四十七 王梵志 
天下大癡人，皆悉爭名利。聞好耳卓豎，道□□□□。□□□□□，各自稱賢智。一朝糞袋冷，合本總失智。
迴波樂 四十八 王梵志 
教你修道時，使你得長年。他物實莫取，自物亦□□。□□□□□，□□□□緣。若無自他見，何處有心偏。如斯不得道，從君更問天。
迴波樂 四十九 王梵志 
知足即是富，不假多錢財。谷深塞易滿，心淺最難填。盛衰皆是一，生死亦同然。無常意可見，何勞求百年。
迴波樂 五十 王梵志 
千年與一年，終同一日活。昨宵即是空，今朝焉得脫。無事損心神，內外相宗撮。驅驅勞你形，耳中常聒聒。
迴波樂 五十一 王梵志 
凡夫真可念，未達宿因緣。漫將愁自縛，浪捉寸心懸。任生不得生，求眠不得眠。情中常切切，燋燋度百年。
迴波樂 五十二 王梵志 
我身若是我，死活應自由。死既不由我，自外更何求。死生人本分，古來有去留。如能曉此者，知復更何憂。
迴波樂 五十三 王梵志 
悟道雖一餉，曠大劫來因。釋迦登正覺，却禮發心人。身本不離佛，佛本不離身。迷心去處暗，明神即辨真。
迴波樂 五十四 王梵志 
由心生妄相，無形本會真。但看氣新斷，妻子即他人。魂魄歸五道，屍骸謝六塵。驗斯柏（項校「怕」）散壞，何處有君身。
迴波樂 五十五 王梵志 
福門不肯修，福失競奔馳。熟見苦樂別，偷生佯不知。安身染著慾，貪世竟無疲。故知地獄罪，怨佛無慈悲。
迴波樂 五十六 王梵志 
莫言己之是，勿說他人非。道是失其是，道非得其非，白珪之玷尚可磨，斯言之[玷]（理）不可爲。
迴波樂 五十七 王梵志 
我有你不喜，你有我不嗔。你貧憎我富，我富憐你貧。行好得天報，爲惡罪你身。你若不信我，你且勘經文。
迴波樂 五十八 王梵志 
任意隨流俗，凡夫信是非。日常三頓飯，年恒兩覆衣。不問單將複，誰論稠與稀。但令無外事，祇爾自然肥。
迴波樂 五十九 王梵志 
學行百千般，澄心遍照看。泥犁映兜率，因生有湼槃。世間諸法相，浩浩亦其寬。欲說深心義，無求最大安。
迴波樂 六十 王梵志 
吾有方丈室，裏有一雜物。萬像俱悉包，參羅亦不出。日月亮其中，衆生無得失。三界湛然安，中有無數佛。
迴波樂 六十一 王梵志 
有此幻身來，尋思不自識。言從四大生，別有一種賊。能悉佛性眼，還如暗裏墨。計此似神通，輸迴有智力。若欲具真如，勤苦修功德。佛在五蔭中，努力向心剋。
迴波樂 六十二 王梵志 
若欲覓佛道，先觀五蔭好。妙寶非外求，黑暗由心造。善惡既不二，元來無大小。設教顯三乘，法門奇浩浩。觸目即安心，若箇非珍寶。明識生死因，努力自研考。
迴波樂 六十三 王梵志 
人心不可識，善惡實難知。看面真如相，腹中懷蒺藜。口共經文語，借猫搦鼠兒。雖然斷夜食，小家行大慈。。
迴波樂 六十四 王梵志 
貪癡不肯捨，徒勞斷酒肉。終日說他過，持齋空餓腹。三毒日日增，四蛇不可觸。天堂未有因，箭射入地獄。
迴波樂 六十五 王梵志 
道從歡喜生，還從瞋恚滅。佛性[盈兩]（兩盈）間，由人作巧拙。天堂在目前，地獄非虛說。努力善思量，終身須急結。斬斷三毒箭，恩愛亦難絕。明識大乘因，鑊湯亦不熱。
迴波樂 六十六 王梵志 
斷諸惡，細細詃（項校「去」）貪嗔。若使如羅漢，即自絕囂塵。將刀且割無明暗，復用利劍斷親姻。究竟湼槃非是遠，尋思寂滅即爲鄰。只是衆生不牽致，所以沉淪罪業深。努力努力遵三寶，[何]愁何慮不全身。
迴波樂 六十七 王梵志 
一生不作罪，又復非修福。騰騰處俗間，遊遊覓衣食。衣食纔以足，不事凡榮飾。此則是如來，何勞住西域。
迴波樂 六十八 王梵志 
我本野外夫，不能恒禮則。爲性重任真，喫著隨所得。既與萬物齊，方（項校「於」）□（張錫厚撥補「中」字）守靜默。一身逢太平，五內無六賊。（見斯四二七七卷，轉錄自《中華文史論叢》一九八四年第二輯刊張錫厚《斯四二七七殘卷考釋》。）（按：斯四二七七卷，原無作者名。張錫厚初擬題爲梵志體詩。後經與蘇藏列一四五六卷重新綴合，確定此卷亦應爲王梵志詩，今從其說收入。）。
迴波樂 六十九 王梵志 
（上缺）剝削。貯積千年調，擬覓□□□。□□□□□，□□[□□]惡。方便還他債，駈遣耕田□。□鼻斷領牛，杖打過腿膊。自造還自受，努力祇當却。
迴波樂 七十 王梵志 
人間養男女，直（項校「真」）成鳥養兒。長大毛衣好，各自覓高飛。女嫁他將去，兒心（戴校「征」）死不歸。夫妻一箇死，喻如黃擘皮。重重被剝削，獨苦自身知。生在常煩惱，死後無人悲。寄語冥路道，還我未生時。。
迴波樂 七十一 王梵志 
[□□□]有死，來去不相離。常居五濁地，更亦取頭皮。縱百年活（此句缺一字），須臾一向子。彭祖七百歲，終成老爛鬼。託身得他鄉，隨生作名字。輪廻[□]動急，生死不[□]你。身帶無常苦，長命何須喜。
迴波樂 七十二 王梵志 
不見念佛聲，滿街聞哭[響]（嚮）。生時同氈被，死則嫌屍妨。臭穢不中停，火急須埋葬。早死無差科，不愁怕里長。行人展脚臥，永絕呼征防。生促死路長，久住何益當。
迴波樂 七十三 王梵志 
父母生兒身，衣食養兒德。蹔託寄出來，欲似相便貸。兒大作兵夫，西征吐蕃賊。行後渾家死，廻來覓不得。兒身面向南，死者頭向北。父子相分擘，不及元不識。
迴波樂 七十四 王梵志 
身是五陰（一作「蔭」）城，周廻無里數。上下九穴門，膿流皆臭瘀。湛然膿血間，安置八萬戶。餘有九（一作「四」）千家，出沒同居住。攘攘相食噉，貼貼無言語。總在糞尿中，不解相蛆姡。身行城即移，身臥城穩具（一作「住」）。身死城破壞，百姓無安處。
迴波樂 七十五 王梵志 
生死如流星，涓涓向前去。前死萬年餘，尋入微塵數。中死千年外，骨石化爲土。後死百年強，形骸在墳墓。續續死將埋，地窄無安處。已後燒作灰，颺却隨風去。
迴波樂 七十六 王梵志 
前死未長別，後來亦非久（項校「非久親」）。新墳影舊塚，相續似魚鱗。義陵秋節遠，曾逢幾箇春。萬刼同今日，一種化微塵。定知見土裏，還待（一作「得」）昔時人。頻聞積代骨，爲坑埋我身。（〖1〗項謂此首爲北周釋亡名《五盛陰詩》之改作。）。
迴波樂 七十七 王梵志 
不淨膿血（一作「流」）袋，四大共爲因（戴校「身」）。六賊都成體，敗壞一時分。風者吹將散，火者焰來親。水者常流急，土者合成人。體骨變爲土，還歸足下塵。
迴波樂 七十八 王梵志 
前人敬吾重，吾敬前人深。恩來即義往，未許却相尋。有（一作「前」）能賜白玉，吾亦奉黃金。君看我莫落，還同陌路人。
迴波樂 七十九 王梵志 
不思身去促，能貪無限財。生平惜（一作「借」）不用，命盡如糞堆。蟲蛆內攘攘，食脉爛穴開。羅錦纏屍送，枉屈寶將埋。寧知入土後，二節變爲灰。
迴波樂 八十 王梵志 
一聯無舍坐，須行去處寬（一作「魂」）。少食巡門乞，文破忍饑寒。迥獨一身活，病困遣誰看。命絕拋坑裡，狼狐（一作「狐狼」）恣意飡。
迴波樂 八十一 王梵志 
祭四時八節日（此句衍一字），家家總哭聲。侍養不孝子，酒食祭先靈。將（一作「總」）被外鬼哭，家親本無名。一郡巡門鬼，噇盡捖鳴（一作「椀名」）聲。
迴波樂 八十二 王梵志 
身（項校「聞」）強被（一作「避」）却罪，修福只心懃。專意涓涓念，時時報佛恩。得病不須卜，實莫浪求神。專心念三報（一作「寶」），莫亂自家身。十念得成就，化佛自迎君。若能自安置，拋（一作「塊」）却帶囚（一作「田」）身。
迴波樂 八十三 王梵志 
年（一作「牛」）老造新舍，鬼來拍手哭。身（一作「舍」）得蹔時坐，死後他人（一作「將」）賣。千年換百主，各自想還（一作「將迴」）改。前死後人坐，本主何須（項校「相」，即「廂」）在。
迴波樂 八十四 王梵志 
身體骨崖崖，面皮千道皺。行時頭即低，策杖與人語。眼中雙淚流，鼻涕（一作「滿」）垂入口。腰似斷（一作「就」）弦弓，引氣{口廋}喘急（一作「𪢐」）。口裏無牙齒，強嫌寡婦醜。聞好不惜錢，急送一榼酒。前人許賜（一作「賜許」）婚，判命（一作「死」）向前走。迎得少年妻，褒揚殊面首。傍邊乾咽唾，恰（一作「憐」）似守碓狗。舂人收糠將，舐略（項校「掠」）空唇口。忽逢三煞頭，一棒即了手。
迴波樂 八十五 王梵志 
父母憐（一作「烚」）男女，保愛（一作「受」）掌中珠。亦（張改作「一」）死手遮面，將衣即覆頭。死朴哭真鬼，連夜不知休。天明奈何（張改作「河」）送，埋着棘嵩丘（一作「高坵」）。耶孃腸（一作「腹」）寸斷，曾祖共悲愁。獨守丘荒界（一作「野」），不知春夏秋（冬）。但知墳下睡，萬事不能憂。寒食[墓]（慕）邊哭，却被鬼耶（一作「邪」）由。
迴波樂 八十六 王梵志 
富兒少男女，窮漢生一羣。身上無衣着（一作「挂」），長頭草裏存（一作「蹲」）。到大（一作「例頭」）肥沒忽，直似飽糠{牛丨=乚}（一作「{月牛}」，項校「{月牛}」）。長大充兵朴（一作「兵夫來」），未解起（項校「棄」）家門。積代不得富，號曰（一作「名」）窮漢村。
迴波樂 八十七 王梵志 
仕人作官職，人中第一好。行即食天廚，坐時（一作「即」）請月（一作「日」）料。得祿四季（一作「貴」）領，家口尋常飽。軄田佃人送，牛馬足䜺草。每日勤判案，曹司無闠鬧。差科能均平，欲似車上道。依（一作「衣」）數向前行，運轉處處到。既能強（一作「經」）了官，百姓省煩惱。一得清（一作「青」）白狀，二得三上考。選日通好名，得官入京兆。
迴波樂 八十八 王梵志 
童子得出家，一生受快樂。飲（一作「欲」）食滿盂中，架上選衣着。平明欲（一作「飲」）稀粥，食手調羹臛。飽（一作「飲」）喫取他錢，此是口客作。天（一作「大」）王元不朝，父母反拜却。黠兒苦讀經，發願離濁惡。身心並出家，色慾無染着。同時小去（一作「少出」）家，有悟亦有錯。憨癡求身肥，每日服石（一作「食」）藥。生（戴校「聖」）佛不拜禮（一作「供養」），財色偏染着。白日趁身名，兼能依逐樂。不肯逍遙行，故故相纏縛。滿街肥統統，恰似鱉無脚。。
迴波樂 八十九 王梵志 
出家多種菓，花蘂競來新。菴羅能逸熟，獲得未來因。後園多桃李，花盛亂迎春。花繁條（一作「枝」）結實，何愁子不真。努力勤心種，多留與後人。新人食甘菓，慚（一作「愧」）賀（項校「荷」）種花人。悉達追遠福，學道莫辭貧。但能求生路，同證（一作「登」）四果身。
迴波樂 九十 王梵志 
今得入新年，合家蒙喜慶。人人皆發願，遠離時氣病。歲日食他肉，肉是他家命。今朝入新年，昨暮煞他命（一作「煞他競」）。論時大罪過，食肉身招病。一則自短命（一作「壽」），二則（一作「即」）還他命。負債早還却，門前無諠競。怨怨來相讎，何時解適（項校「釋」）竟。
迴波樂 九十一 王梵志 
父母時怨家，生一五逆子。養大長成人，元來不得使。身役不肯料，逃走皆（張改作「離」，項、蔣校「背」）家裏。阿耶替役身，阿孃氣病死。腹中懷惡來，自生煞人子。此是前生惡，故故來相值。蟲蛇來報恩，人子合如此。前怨續後怨，何時逍祖唯。
迴波樂 九十二 王梵志 
有錢不造福，甚是老愚癡。自身不喫着，保（張改作「報」）投受（戴校「持授」）妻兒。打脊眼不痛，十指不同皮。飽喫身自（一作「自身」）穩，餓肚身自饑。積十年調寧（項改「貯積千年調」），知身得幾時（張改二句作「莫積千年調，寧知得幾時。」）。一朝身磨滅，萬事不能{宀/兌}（項校「窺」，張改作「究」）。妻嫁後人婦，子變他家兒。奴婢換曹主，馬即別人騎。聞強急修福，莫於（項校「逾」）百年期。
迴波樂 九十三 王梵志 
暫時自來生，暫時還即死。[死]後却還家，生時寄住鬼。不愁麥不熟，不怕少穀米。佯（張改作「陽」）坡展脚臥，不來（項校「采」）世間事。死去長（一作「常」）眠樂，常恐五濁地。
迴波樂 九十四 王梵志 
身是上陣兵，把刀被煞死。你若不煞我，我還煞却你。兩既忽相逢，終須一箇死。死亦不須憂，生亦不須喜。（原本二句互乙）須入湼槃城，速離五濁地。天心（張改作「公」）遣我生，地母收我子。生死不由我，我是長流水。
迴波樂 九十五 王梵志 
世間亂浩浩，賊多好人少。逢着光火賊，大堡（戴校「太保」）打少保（項校「小堡」）。賤價得他物，錢亦不還耀（張改作「糶」、項校「還錢亦不糶」）。自買（張改作「賣」）索錢多，他買還錢少。不得萬萬年，營作千年調。
迴波樂 九十六 王梵志 
兀兀（張改作「營營」）自免身，擬覓妻兒好。切迎（張改「巧遇」）打脊使，窮漢每斈{冫号}（項校「年枵」）。枉法剝衆生，財是人髓腦。報絕還他債，家家惣須到。智者星星（項校「惺惺」）行，愚人自纏遶。
迴波樂 九十七 王梵志 
世間何物重？夫妻取（項、蔣校「最」）是好。一箇厥磨（張改作「摩」）師，眼看絕行道。𢣤𢣤（張改作「熏熏」）莫恨天，業是前身報。妻兒嫁與鬼，你向誰邊告。教你別取妻，不須苦煩惱。
迴波樂 九十八 王梵志 
吾頭何謂自（張改作「爲白」），子孫滿堂宅。吾今與紀年，盡被時催迫。要須在前去，前客避後客。于（項校「逾」）時未與死，眼看天地[窄]（官）。
迴波樂 九十九 王梵志 
朝庭來相過，設食因盃酌。四海同追由（項校「遊」），五郡爲勸樂。義故及三代，死活相憑託。合去正身行，不容君（戴校「名」）字錯。雇人即棒脊，急手攝你脚。
迴波樂 一○○ 王梵志 
知識相伴侶，蹔時不覺老。面皺黑髮白，把杖入長道。眼中冷淚下，病多好時少。怨家烏枯眼，無睡（張錄作「眠」字）天難曉。朝夕乞蹔時，百長（張改作「年」）誰肯保。使者門前喚，手脚婆羅草。
迴波樂 一○一 王梵志 
五體一身內，蛆蟲塞破袋。中間八萬戶，常無啾唧聲。膿流遍身遶，六賊腹中停。兩兩相啖食，強弱自相征（張改作「爭」）。平生事人我，何處有公名（張改作「平」）。。
迴波樂 一○二 王梵志 
吾家昔富有，你身窮欲死。你今初有錢，與吾昔相何（張改作「似」）。吾人乍無初，還同[昔]（借）日你。可[惜]（借）好靴牙，翻作破皮底。